بۆچی ئاتەئیست و ئینسان دۆستم – ناوەندی سێکۆلار لە کوردستان\nبیروڕا, خوێندن و پەروەردە Leave a comment 300 Views\nنووسینی تەسلیمە نەسرین\nمن ئیسلام و ئیسلامی بونیادگەرا” ئیسلامی سیاسی” بەیەک ئەندازە دەخەمە بەر رەخنە. من جیاوازی لە نیوانیاندا نابینم. من دین وەک ریشەو سەرچاوەیەک دەبینم کە بنیادگەرایی بەناونیشانی پێشەنگێکی خۆیان ژەهری لێ هەڵدەمژن. ئەگەر ئێمە بونیادگەرایی بخەینەکەنارەوە، بەڵام دین بهێڵینەوە رۆژێکی تر جۆرێکی تر لە بونیادگەرایی گەشەدەکات وپەیدادەبێت.بەپێچەوانەی هەندێک لە رۆشنبیرانی لیبرال کە بەرگری لە ئیسلام دەکەن و گوناحەکە دەخەنە ئەستۆی بونیادگەراکانەوە، بە بڕوای من ئەوە ئیسلامە کەستەم لەژنان دەکات، ئەوە هەرئیلامیشە کە دژی دیموکراسی و مافی ئینسانە.\nPrevious سۆشیالیزم هەرهەمان ئینسانیەتە !\nNext مرۆڤ چۆن و بۆچی خودای ساز کرد ؟


سەیدسادق؛ یادی چنار و هێمن بەرز ڕاگیرا | ROJnews\nسەیدسادق؛ یادی چنار و هێمن بەرز ڕاگیرا\nسێشەممە, 7 ينا 2020 - 14:54\nڕۆژنیوز - سەیدسادق\nلە سەیدسادق، یادی چنار و هێمن بەرز ڕاگیرا، ئەو دوو خوێندکارە منداڵەی کە لە ڕێگەی گەڕانەوەیاندا لە قوتابخانەوە بۆ ماڵەوە ٢٨ ساڵ لەمەوبەر ڕەقبوونەوە.\nساڵانەو لەم رۆژەدا، بەڕێوەبەرایەتی پەروەردەی سەیدسادق مەراسیمێك بۆ گیانی ئەو دوو خوێندکارە لاوە سازدەکات و چەند چالاکییەک بەو بۆنەیەوە ئەنجامدەدات.\nچنار و هێمن خەڵكی گوندی (برایم غوڵام) بوون لە سنوری شارەدێی قادركەرەم لە سنووری شارۆچکەی چەمچەماڵ، لە پاش كۆڕەوەكەی ساڵی ١٩٩١ ڕوودەكەنە سەیدسادق و لە ئۆردوگای شانەیەری نیشتەجێ دەبن.\nچنار تەمەنی ١٠ ساڵ و لە پۆلی چواری سەرەتای دەبێت، هێمنیش تەمەنی حەوت ساڵ و لەپۆلی یەكەمی بنەڕەتی دەبێت، لە قوتابخانەی سورێن لە شارۆچكەی سەیدسادق دەخرێنەبەر خوێندن.\nناسیح عەلی، باوکی چنارو هێمن، کەوتووەتەبەر شاڵاوی ئەنفالی بەعس و دایكیشیان لە ژیاندا ماوە و ئێستا لە شاری كەلاری ناوەندی ئیدارەی گەرمیان نیشتەجێییە.\nئەم خوشک و برایە ڕۆژانە چەندین كیلۆمەتر ڕێگایان بەپێ دەبڕی بۆ گەیشتنیان بە قوتابخانە، لە ئێوارەیەکی بەفرو کڕێوەدا دروست لە ڕۆژێکی وەک ئەمڕۆدا (٧/١/١٩٩٢) لە كاتی گەڕانەوەیان لە قوتابخانەوە بۆ ماڵ، ڕێگایان لێ بزر دەبێ و لە دەشتێکدا مەرگ دەبێتە میوانیان و بەوجۆرە لە باوەشی یەکدا بەفر دوایین هەناسەی ژیانیان لێ دەسێنێتەوە.\nلەنزیک ناوەندی شارۆچکەی سەیدسادق، پەیكەرێك بۆ چنار و هێمن دروستکراوە، چیرۆکی مردنەکەیان هێندە تراژیدی بووە، ئەو کەسەی تەرمەکانی لەناو بەفرەکەدا دۆزیوەتەوە، دوو منداڵی خۆی ناوناوە چنار و هێمن.\nدلێر قادر، پورزای چنار و هێمن، بە حەسرەتەوە باس لە ڕووداوەکە دەکات و دەڵێت، چیرۆکی مەرگی چنارو هێمن تەنها برینێک نییە لەسەر دڵی کەسوکارەکەیان، بەڵکو ڕووداوەکە تێکەڵ بە یادەوەری خەڵکی سەیدسادقیش بووە و بە ئاسانی لە دڵیاندا ناسڕدرێتەوە.\nدلێر داواکارە یادەكە بۆ ساڵانی ئاییندە بكرێتە كۆنفرانس و پانێڵی زانستی، وەزارەتی پەروەردەش چیرۆکی ئەو کارەساتە دڵتەزێنە بخاتە ناو پرۆگرامی خوێندنەوە، چونکە بەوتەی خۆی لە ڕێگەی پەروەردەو فێرکردندا گیانی خۆیان بەختکردووە.\nلەمەراسیمەكەدا سۆران مەحمود، بەڕێوەبەری پەروەردەی سەیدسادق ڕایگەیاند، بە ئەرکی خۆیانی دەزانن ساڵانە ئەم یادە بکەنەوە و وەک سیمبوولی خوێندن و خوێندەواری لەشارەكەدا بەرزی ڕادەگرن، بە پێویستیشی دەزانێت بۆ ساڵی ئاییندە بە فێستیڤاڵێک یادەکە بکەنەوە.\nلە دوای ٢٨ ساڵ لە ڕووداوەکە، هێشتا کێشەی هاتوچۆ و ڕێگاوبان و پەروەردە بەرۆکی قەزاکەی بەرنەداوە، زۆرێک لە خوێندنگاکان دوو دەوامیان تێدا دەکرێت، جگە لەوەی زۆربەی بینای قوتابخانەکان کۆنن و پێویستییان بە نۆژەنکردنەوە هەیە.


تالیا - بنکەی روناکبیریی گەلاوێژ :: Gelawej\nفێستیڤاڵ Nov 13, 2020\nڕەشەباکە خەریکە جەمەلۆنەکە هەڵدەگرێت، سەر بەرز دەکاتەوە، کەمێکی جەمەلۆنەکە دەبینێت، وەکو دەستڕێژی گوللەی کوێرانەی بەرەکانی پێشەوەی جەنگ، کە هیچ پشوویەک بۆ ئاڕاستەنەکردنی نادەن؛ باران یەکڕیز و شەستە لە جەمەلۆنەکە دەدات.\nئێستا پیاوەکە لە ژوورەوەیە، سەگێک بە تەنیشت ئاگردانەکەوە هەڵکوڕماوە. لمۆزی [لە نێوان هەردوو پەلی] لەسەر زەوییەکە جێگیر کردووە، چاوترووکاندنەکانی ئارامن. پیاوەکە چاو لەسەر سەگەکە هەڵدەگرێت، منداڵێک لە بێشکەکەدایە، چاوەکانی ئارامن، سەیری هیچ شوێنێک ناکات. تەلەڤزیۆنێکی بچووک لەسەر مێزێکی سپی درێژ لە تەنیشت بێشکەکەوە دانراوە.\nژنەکەی لە بەردەم ئاوێنەکەدا، دەستی بردووە بۆ گوارەکانی، ژنەکە وێنەیەکی بێگیانە، سەیری خۆی دەکات لە ئاوێنەکەدا. پیاوەکە نزیک دەبێتەوە، لە ژنەکەی ورد دەبێتەوە، چوارچێوەکەی کەمێک خوار هەڵواسراوە، فرمێسکێکی گەرم، دەستەکانی بە لەرزەلەرز، تابلۆکە ڕێک دەکاتەوە.\nژنەکە لەسەر قەنەفە مارۆنییەکە دانیشتووە، هەردوو دەستی گرتووە بە ڕووخسارییەوە. پیاوەکە لە بەرامبەر وێنەی ژنەکەیدا وەستاوە. بە چوار پەنجەی دەستی چەپ، سێ پەنجەی دەستی ڕاستی گرتووە و خستوویەتییە پشت خۆیەوە. پیاوەکە بیر لە یەکەم چرکەی گوتنی هەواڵەکە دەکاتەوە. ژنەکەی لەسەر قەنەفە مارۆنییەکە، بیر لە یەکەم چرکەی ڕۆیشتنی مێردەکەی دەکاتەوە. هەردووکیان بەبێ ئەوەی سەیری یەکتری بکەن؛ بیر لە یەکتری دەکەنەوە.\n"دەرفەتی زۆرمان نییە!"\nپیاوەکە، لە بەر خۆیەوە وا دەڵێت. ژنەکە هەنسکی دەبیسترێت. سەگەکە گوێیەکانی دەبزوێن، سەیرێکی بێویستانەی پیاوەکە دەکات، چاوەکانی لێک دەنێتەوە؛ هێشتا گوێیەکانی دەجووڵێنەوە. پیاوەکە بەرەو لای ژنەکەی دەچێت. سەری بە لای دەستشۆرەکەدا دەسووڕێنێت. خۆی بە دوور دەگرێت لە بینینی دەستەکانی ژنەکەی، کە بە ڕووخسارییەوە گرتوون.\nبارانەکە هێشتا یەکڕیز دەبارێت، بەڵام ئیتر وەکوو سەرەتا، شێتانە لە جەمەلۆنەکە نادات.\nژنەکە بۆ گوتنی ئەوە بە قورسی لێوەکانی دەجووڵێنێت، هێشتا دەستەکانی، ڕووخساری داپۆشیوە، وا دەڵێت. پیاوەکە چاوی دەچێتە سەر مێزە سپییەکە. گوارەکانی ژنەکەی لەوێدا دانراون. هەمان گوارەی ناو تابلۆ هەڵواسراوەکە. پیاوەکە دەڵێت: بۆچی گوارەکانت داناوە! سەرسام دەبێت. "وتت یەکەم دیاریی تۆیە، مەگەر بمرم...". هەناسەیەک هەڵدەکێشێت. ژنەکە وەڵام ناداتەوە. سەگەکە سەیرێکی بێویستانەی ژنەکە دەکات. پیاوەکە بەرەو ئاگردانەکە دەڕوات. قۆڕەی سکی دەینووشتێنێتەوە.\nپیاوەکە ئاگرەکە خۆش دەکات. بە دەربڕینێکی وەک پاڕانەوە، وا دەڵێت. "لەبەر کچەکەت؛ تالیا!"، لەژێر لێوەکانییەوە ئەمەیشی بۆ زیاد دەکات. ژنەکە دەستەکانی دەخاتە سەر ئەژنۆکانی. چاوی دەچێتە سەر درزی قنی مێردەکەی. پێکەنینێکی پڕ لە هەستی خەمگینی، کە لەگەڵ هەنسکی گریاندا تێکەڵ دەبێت، لە هەناویەوە دەکەوێتە سەر لێوەکانی.\nتینی گەرمییەکە، فرمێسکەکانی وشک دەکەنەوە. پیاوەکە بە دەم فرمێسکڕشتنەوە بەرەو ئاگردانەکە چووە. پیاوەکە هەڵدەستێتە سەر پێ، پانتۆڵەکەی هەڵدەکێشێت. چەند هەنگاوێک لە سەگەکەوە دوورە، تێی دەپەڕێنێت، بە لای بێشکەکەدا دەچێتە سەر قەنەفە مارۆنییەکە. ژنەکە سەری لووتی سوور هەڵگەڕاوە. تالیا گروگاڵ دەکات. ژنومێردەکە ئازار دەچێژن.\nدایکەکە بەرەو لای بێشکەکە دەچێت. دەسترازەکەی دەکاتەوە. دواتر ئاوی لووتی هەڵدەلووشێت، کۆکەیەکی نەرم دەکات. باوکەکە لەسەر قەنەفە مارۆنییەکە دانیشتووە، سەیری ژنەکەی دەکات. دایکەکە منداڵەکەی لە باوەش گرتووە. منداڵەکە دەست دەکات بە گریان. دایکەکە دەستی ڕاستی دەبات بۆ مەمکی چەپی، منداڵەکە لەسەر قۆڵی چەپی دایکەکەیە. شیرەکە ناخوات، بە لێوە نەرم و قڵیشاوشێوەکانیدا دێتە خوارەوە.\nباوکەکە واقوڕماو، سەیری هەردووکیان دەکات، منداڵەکە سەیری دایکەکە دەکات. ژنەکە ناجووڵێت. "من بمرم کە تۆ دوو ڕۆژە هیچت نەخواردووە." ژنەکە ئاوڕ بۆ بێشکە بەتاڵەکە دەداتەوە. سەری منداڵەکە لەسەر ڕانی چەپی دادەنێت و وا دەڵێت. چاو دەبڕێتە ناوچەوانی باوکەکە. "لەبەر ئەمە مەڕۆ" لەبەر خۆیەوە وا دەڵێت. چاوەڕێی دڵنەرمبوون و بەزەیییە. پیاوەکە چاوی دەچێتە سەر سەگەکە، وەنەوزی خەو بردوویەتییەوە. سەیری ئاگردانەکە دەکات. قرچەقرچی کورتخایەن و کەوتنی تەڵاشەدارێک لە پەردەی گوێی دەدات. گوللەهاوەنێک بە ئاڕاستەی سەری دەکەوێتە خوارەوە. پیاوەکە تەرمی پارچەپارچەبووی خۆی دەبینێت، ڕادەچڵەکێت. چەند خولەکێک بێدەنگ دەبن. منداڵەکە ژیر دەبێتەوە.\n"فیشەکێک دەنێم بە قاچمەوە و بەو بیانووەوە دەگەڕێمەوە" پیاوەکە وا دەڵێت، ژنەکە دەداتە پڕمەی گریان. سەگەکە ڕادەپەڕێت. منداڵەکە زریکەی لێ هەڵدەستێت. ژنەکە ڕانی ڕاستی دەلەرزێنێت. پیاوەکە دەیەوێت هەستێتە سەر پێ.\nپیاوەکە هەستاوەتە سەر پێ. بەرەو لای دەستشۆرەکە ڕۆیشتووە. بە پەنجەکانی قاچی ڕاستی، جووتێک گۆرەویی قاوەیی هەڵدەگرێتەوە. دەستی ڕاستی دەبات بۆ لای لووتی. بۆنی گۆرەوییەکان دەکات. بەلۆعەی دەستشۆرەکە دەکاتەوە. ئاوەکە ساردە، چاوەڕێ دەکات. چاو دەبڕێتە ناو چاوی خۆی، لە ئاوێنەکەوە هەست بە سوورهەڵگەڕاوی و ئاوسانی پێڵووەکانی دەکات. لەشی گەرم دەبێت. گوللەیەک سەر دڵی دەپێکێت. ڕادەچڵەکێت. ژنەکە دەڵێت "نابێت بڕۆیت." پیاوەکە دەست دەخاتە بەردەم بەلۆعەکە. سەیرێکی ژنەکەی دەکات. سەگەکە ئارام بووەتەوە، لمۆزی لە زەوییەکە گیر کردووە. منداڵەکە خەوی لێ کەوتووە. ئاوەکە وردەوردە گەرم دەبێت. پیاوەکە گۆرەوییەکانی دەشوات. ژنەکە دووبارەی دەکاتەوە؛ "نابێت بڕۆیت." چاوەڕێ دەکات. هێشتا چاوەڕێیە وەڵامێک وەربگرێت. سێبارەی دەکاتەوە؛ "وتم نابێت بڕۆیت." پیاوەکە بەلۆعەکە دەگرێتەوە. توند گۆرەوییەکان دەگوشێت. دەیخاتە سەر لوولەی بەلۆعەکە. دەستی بە پانتۆڵەکەی وشک دەکاتەوە. ڕاستەوڕاست دەگەڕێتەوە بۆ سەر قەنەفە مارۆنییەکە. دادەنیشێت. ورتەیەک دەکات. ژنەکەی دەڵێت "گوێم لێت نەبوو". پیاوەکە لەژێر لێوەکانییەوە دەڵێت "بەڵام لە برسا دەمرین." پێی باشە ئەم قسەیە دووبارە نەکاتەوە. دەترسێت منداڵەکە بەئاگا بێتەوە. دەترسێت ژنەکەی وەکوو پێشتر بداتە پڕمەی گریان. ژنەکە داوای لێ دەکات دووبارەی بکاتەوە. پیاوەکە خۆی دەخزێنێتە خوارەوە. پشت دەداتەوە بە قەنەفە مارۆنییەکەوە. پیاوەکە بە مینگەمینگ دووبارەی دەکاتەوە. "دەڵێم لە برسا دەمرین". ژنەکە دیسان گوێی لێ نییە.\nژنەکە منداڵەکە دەخاتەوە بێشکەکەیەوە. دەسترازەکە ڕێک دەخاتەوە، ئێستا دەسترازەکە لوول دەکاتەوە، منداڵەکە دەبەستێتەوە. دەست دەبات بۆ ژێر مێزە سپییەکە، پارچەپەڕۆیەکی شێدار ڕادەکێشێت. پەڕۆکە بە دەمولێوی کچەکەیدا دەهێنێت، پەڵەشیرێکی سپیی وشکەوەبوو بە لێو و ڕوومەتییەوەیەتی.\n"سوێندم بۆ بخۆ کە دەگەڕێیتەوە." ژنەکە سەری سووڕاندووە بە لای قەنەفەکەدا. بە دەنگێکی وەک پاڕانەوە و تکا وا دەڵێت. مێردەکەی بە لەپی دەستی ڕاستی هەر چوار پەنجەی دەستی چەپی دەتەقێنێت. ئنجا لەپ و پەنجەکانی دەستی ڕاستی، لێواری قەنەفەکە توند دەگوشن؛ هەڵدەستێتە سەر پێ. بەرەو لای ئاگردانەکە دەڕوات. تەڵاشەدارێکی لەوەی پێشوو گەورەتر دەخاتە ناو ئاگردانەکەوە. پیاوەکە چاوی دەچێتە سەر جووڵەی سکی سەگەکە، کە بە هۆی هەناسە خێراکانییەوە بەرزونزم دەکات. چاو وەردەسووڕێنێت، سەیری ناو ئاگرەکە دەکات. پیاوەکە دێتە بەرچاوی کە دەکوژرێت. ژنەکە چاوەڕێی وەڵامە. پەردە تەنکەکەی سەر بێشکەکە دادەداتەوە. پیاوەکە خوێنی لێ دەچۆڕێت، لە پشتی پیکاپێکدا خۆی دەبینێت. پاشان لە تەلەڤزیۆنە بچووکەکەی سەر مێزە سپییەکە، پیکاپەکە نیشان دەدرێت. ژنەکەی منداڵەکەی بە باوەشەوەیە، سەر هەڵدەبڕێت، تەماشای تەلەڤزیۆنەکە دەکات... پیاوەکە ڕادەچڵەکێت. خەیاڵە تاریکەکەی لە خۆی دوور دەخاتەوە. "سوێند دەخۆم کە دەگەڕێمەوە." ژنەکە هەناسەیەک هەڵدەکێشێت. بەبێ هۆ هێشتا سەری ڕووی لە قەنەفە مارۆنییەکەیە، سەرنجی لەسەر هیچ شتێک نییە. بەبێ ڕوانین، دەڵێت: "خۆ فیشەکێک نانێیت بە قاچتەوە؟" پیاوەکە سەیرێکی تەلەڤزیۆنە بچووکەکەی سەر مێزە درێژەکە دەکات؛ ڕادەچڵەکێت. ژنەکە فرمێسکێکی بێ پچڕان لە چاوەکانییەوە وەک هێڵی ڕووبارێک لەسەر نەخشە بە ڕوومەتیدا دێتە خوارەوە. پیاوەکە هەڵدەستێتەوە سەر پێ، پانتۆڵەکەی هەڵدەکێشێت. لەسەر قەنەفەکە دادەنیشێت. سەیرێکی سەر دەستشۆرەکە دەکات. لەگەڵ سەرنجدانی گۆرەوییەکان و دەمی بەلۆعەکە، گوێبیستی چکەچکی بەلۆعەکە دەبێت. هەڵدەستێتە سەر پێ. جەستەی گەرم و لێوەکانی قورس دەبن. بەبێ ورتە دەچێتە ژووری خەوەکە. سەگەکە لمۆزی لە زەوییەکە جێگیر کردووە. ژنەکە دەچێتە لای ئاگردانەکە، بە مەقاشەکە کەمێک پشکۆکان ئەمدیوئەودیو و سەروژێر دەکات. سەگەکە بۆ دۆزینەوەی پیاوەکە سەر بەملاولادا دەسووڕێنێت. دەنگی داخستنی زنجیری جانتا لە ژووری خەوەکەوە دەبیسترێت. پیاوەکە دەکۆکێت. سەگەکە هەڵدەستێتە سەر پێ. ژنەکە دەست بە دەمیەوە دەگرێت. بە هەنگاوی گەورە، خێرا بەرەو ژووری خەوتنەکە دەڕوات.\nژنەکە دەچێتە ژوورەوە. کەمتر لە خولەکێک هەموو شتێک بێ جووڵە و ورتەیە.\nنزیکەی خولەکێک دواتر، پیاوەکە دەگری. ژنەکە هەنسکی دەبیسترێت. سەگەکە وەکوو ئەوەی بۆ شتێک بگەڕێت کە دەمێکە ونی کردووە؛ لمۆزی لە زەوییەکە دەخشێنێت. بەرەو ژووری خەوەکە دەڕوات.\nپیاوەکە وێنەی پێکەوەیی خۆی و ژنەکەی لەسەر مێزی تەنیشت جێخەوەکە هەڵدەگرێت. تاوێک سەیری دەکات. دواتر وەک دوایین شت، دەیخاتە ناو جانتا مارۆنییەکەی بەردەستی. زنجیرەکەی دادەخات. شتێک گەرووی دەگرێت. دەکۆکێک. ژنەکە لە دەرکەکەوە دەردەکەوێت. بە دەست قوڕگی خۆی دەگرێت، شتێک خەریکە دەیخنکێنێت. بە ڕووخسارییەوە ڕازیبوونێکی بێویستانە دەبینرێت. شتێکی قورس، پارچەئاسنێکی سارد دەکەوێتە سەر دڵیان. بەرەو ڕووی ڕادەکات، باوەش بە یەکدا دەکەن. پیاوەکە دەست دەکات بە گریان، ژنەکە هەنسک دەدات. خۆی و تالیا دەبینێت، لەسەر گۆڕی مێردەکەی. ڕادەچڵەکێت. پیاوەکە وەڕینی پڕ لە ناڕەزاییی سەگەکە دەبیستێت، بە تەڵخی سەگەکە دەبینێت؛ لە دەرکەکەوە دێتە ژوورەوە.\nسەگێکی خوێناویی پێکراو، بە قرووسکەقرووسک خۆی کردووە بەژێر جەمەلۆنەکەدا. پیاوەکە بە هۆی برژانگە بەستووەکانییەوە بە قورسی چاوەکانی پێ دەکرێتەوە. بۆ چرکەیەک بیر لە تەرمی خۆی دەکاتەوە لەناو پیکاپێکدا و پاشان بینینی خۆی لە تەلەڤزیۆنە بچووکەکەی سەر مێزەکە. ڕادەچڵەکێت. سەر هەڵدەبڕێت. بە تەڵخی جەمەلۆنەکە دەبینێت. ئێستا ئیتر بارانەکە خۆشی کردووەتەوە. چکەچکی کەوتنەخوارەوەی دڵۆپەکانی بارانەکە بەسەر جەمەلۆنەکەوە دێتە بەر گوێی. شەو لە کۆتاییدایە. پیاوەکە بۆ تەواوبوونی نۆبەی پاسەوانیکردنی سەنگەرەکە، چەند خولەکێکی ماوە. سەگەکە نائارامە، بە دەوری تەنەکە پڕ لە خۆڵەمێشەکەدا دەسووڕێتەوە. ئاگرەکە کوژاوەتەوە و دەنگی تەقە لە بەرەی باشووری ڕۆژهەڵاتەوە دەبیسترێت.


فەیسبوک بڕیار لەسەر چارەنووسی پەیجەکەی دانۆڵد ترامپ دەدات\nدەستەی چاودێریی سەربەخۆی تۆڕی کۆمەڵایەتی فەیسبوک دەڵێت دوا بڕیاری خۆی دەدات لەسەر ئەگەر و نەگەری هێشتنەوەی قەدەغەکردن لەسەر دانۆڵد ترامپ، سەرۆکی پێشووی ئەمەریکا.\nپێشتر تۆڕی کۆمەڵایەتی فەیسبوک ئەژماری دانۆڵد ترامپی داخست وەک دەڵێت لەبەر "هاندانی توندوتیژی."\nلە ڕاگەیاندراوەکەی ئەمڕۆ دووشەممەیدا، ئەم دەستەیەی فەیسبوک دەڵێت ڕۆژی چوارشەممە کاتژمێر 13:00 بە کاتی گرینچ بڕیارەکە بڵاودەکرێتەوە و بڕیاریشە بە دوای بڵاوکردنەوەی هەواڵەکەدا کۆنفرانسێکی ڕۆژنامەوانی بکرێت.\nقەدەغەکردنی ترامپ لە هەمان ئەو کاتەدا بوو، ئەژمارەکانی سەرۆکی پێشووی ئەمەریکا لە تۆڕەکانی تری سۆشیال میدیادا قەدەغە دەکران بەهۆی ئەو سەرنج تێبینیانەی دەینوسین کە بە هاندانێک لێکدەدرانەوە بۆ ئەو ئاژاوەگێڕانەی ڕۆژی 6ی مانگی یەک دەستیان گرت بەسەر باڵەخانەی کۆنگرێسدا.\nلەگەڵ ئەوەشدا کە دەستخۆشییەکی زۆر کرا بۆ بڕیاری قەدەغەکردنی ئەژمارەکانی سەرۆک ترامپ، بەڵام هەندێک لە ڕێبەرانی سیاسی و شیکەرەوەش نیگەرانی خۆیان دەردەبڕی سەبارەت بەوەی سەکۆ گرنگەکان تاکلایەنە دەنگە گرنگەکان لە وتاری سیاسی دادەبڕێنن.\nتۆڕە کۆمەڵایەتییەکانی فەیس بووک و تویتەر، جەختیان دەکردەوە لەوەی وەک دەڵێن "قەدەغەکردنی ترامپ بەهۆی پێشێلکردنی یاسا و ڕێساکانی ئەم دوو تۆڕە کۆمەڵایەتییەوە بووە، لەگەڵ ئەوەشدا کە بۆ ماویەکی دوور و درێژ ڕێگەپێدراو بووە بەهۆی ئەوەی تێبینی و سەرنجەکانی هەواڵ ئامێز و گرنگییان هەبووە وەک هەواڵ."\nئەم ڕاگرتنە گشتییە لە مانگی 2ی ڕابردوودا کۆتایی پێهات لەگەڵ 9000 داواکاریدا لەسەر ئەم دۆسێیە، وەک ئەنجومەنی بەڕێوەبردنی فەیسبوک ڕایگەیاندووە.\nتۆڕی کۆمەڵایەتی فەیسبوک بۆخۆی داوای لەم دەستە سەربەخۆیە کردووە تا چاوبخشێنێتەوە بە بڕیاری دەرکردنی دانۆڵد ترامپ، سەرۆکی پێشووی ئەمەریکا لە تۆڕەکانی سۆشیال میدیایدا.\nئەم دەستەیەی چاودێریکردن خاوەنی دوا بڕیارە بۆ قەدەغەکردن و ڕێگەپێدان لەم گەورەترین تۆڕی سۆشیال میدیایەدا لە جیهاندا.\nدانۆڵد ترامپ کە بە ئەندازەیەکی زۆر، تۆڕەکانی سۆشیال میدیای وەک بڵندگۆیەک بەکاردەهێنا لە سەروەختی 4 ساڵی سەرۆکایەتییەکەیدا، بەڵام لەگەڵ ئەو هێرشەی کرایە سەر باڵەخانەی کۆنگرێس لە تۆڕەکانی سۆشیال میدیا کرایە دەرێ.


بۆ یەکەم جار ژنێک دەبێتە سکرتێری گشتی فیفا - Yalla\nفیدراسیۆنی یەکێتی تۆپی پێی نێودەوڵەتی فاتمە سامبا دیۆف سامۆرای وەک سکرتێری گشتی دامەزراوەکەیان هەڵبژارد کە بە یەکەم ژن دادەندرێت لە مێژووی فیفافا کە توانیبێتی ئەو پۆستە وەربگرێت.\nئەو دامەزراوەیەش هیوا دەخوازن هەڵبژاردنی ئەم خانمە سەردەمی گەندەڵکارییەکانی سیپ پلاتەر و جێروم فالکەی سکرتێری گشتی پێشوی ئەو دامەزراوەیە تێپەڕێنێت کە فیفایان نوقمی گەندەڵییەکانیان کردبوو.\nلە کۆنگرەیەکی رۆژنامەوانیدا لە مەکسیک سەرۆکی نوێی فیفا رایگەیاند کە “تێڕوانینە نوێیەکان گرنگن بۆ دووبارە بنیاتنانەوەی فیفا، ئەم خانمەش توانای تەواوی هەیە بۆ بەرەو پێشبردن و باشترکردنی ئاستی دامەزراوەکەیان”.\nفاتمە خاوەنی رەگەزنامەی سەنگالییە و تەمەنی ٥٤ ساڵە و بۆ ماوەی ٢١ ساڵە لە ویلایەتە یەکگرتووەکانی ئەمریکا کاردەکات و تا ئێستاش بەردەوامە لە کارکردن لەگەڵ رێکخراوێکدا لە نایجیریا.\nلە وتارێکدا سامورای ئاماژەی بەوەکرد کە “ئەمڕۆ رۆژێکی مەزنە بۆ من و جێگای شانازییە کە پێگەیەکی وەهام پێبەخشراوە. ئەم پۆستە بە پۆستێکی نمونەیی دادەندرێت بۆ کەسێکی خاوەن ئەزمون و توانا بۆ پێکهێنانی تیمێکی ستراتیجی و بەهێز لەسەر ئاستی نێودەوڵەتی و منیش سود لە تواناکانم وەردەگرم بۆ بەرەوپێشچونی یاری تۆپی پێ لە تەواوی جیهاندا”.\nیەکێتی تۆپی پێی نێودەوڵەتی هیوادەخوازێت دامەزراندنی سامورا سەرەتایەکی نوێبێت بۆ فیفا و پاککرنەوەی ناوی دامەزراوەکەیان پاش ئاشکرابوونی گەندەڵییەکانی سەرۆکی پێشوویان و تێوەگلانی بە چەند دۆسێیەکی گەندەڵییەوە.\nshort URL: https://yallairaq.com/ku/gD17n\nسکرتێریسکرتێری گشتی فیفافیفاژنیەکەم جار\nشەڕە کەو لە هەولێر


پزیشكێك : شێرپەنجەی مەمك (بەشی یەکەم)\n2018-07-09 [08:16 AM]\nدكتۆر سه‌ركه‌وت خۆشناو پسپۆری گرێ و نەخۆشیەکانی شێرپەنجە : بۆ ئاژانسی هه‌واڵی زاگرۆس له باره‌ی شێرپه‌نجه‌ی مه‌مكه‌وه چه‌ند زانیاریه‌ك ده‌خاته‌روو.\nوشەی شێرپەنجە کۆمەڵە نەخۆشیەك لەخۆ ئەگرێت کە تێیاندا چەند خانەیەك ئەگۆڕێن بۆ جۆرە خانەیەك کە ئەتوانن بەشێوەیەکی ناتەندروست گەشە بکەن و زۆر ببن، وە زۆربەی جار ئەو زۆربوونە ئەبێتە هۆی دروست بوونی گرێیەك.\nئەگەر ڕێگە لە زۆر بوون و تەشەنەکردنی ئەو خانانە نەگیرێت، لەوانەیە ببێتە هۆی مردنی کەسەکە. شێرپەنجە بەپێی شوێنی سەرهەڵدانی خانە ناتەندروستەکان ناوی لێ ئەندرێ، بۆ نموونە ئەگەر لە مەمك سەرهەڵبدەن پێی ئەڵێن شێرپەنجەی مەمك، وە ئەگەر لە گەدە سەرهەڵبدەن پێی ئەڵێن شێرپەنجەی گەدە، وە هەروەها.\nڕێژەی تووش بوون:-\nلە ئەمریکا، تێبینی کراوە لە هەر سێ کەس یەکێك تووشی شێرپەنجە ئەبێت لە ماوەی ژیانی، وە شێرپەنجە دووەم هۆکاری مردنە لە گەلانی دانیشتووی ئەمریکا دوای نەخۆشی دڵ. شێرپەنجەی مەمك باوترین شێرپەنجەی ئافرەتانە، وە دووەم باوترین هۆکاری مردنی ئافرەتانە بە شێرپەنجە لە دوای شێرپەنجەی سیەکان. لە زۆربەی وڵاتانی جیهان، لە هەر هەشت ئافرەت یەکێك تووشی شێرپەنجەی مەمك ئەبێت.\nپێکهاتەی مەمك لە ئافرەتان وە شوێنی سەرهەڵدانی شێرپەنجە لە ناو مەمك:\nمەمك لە چوار جۆر شانە پێك دێت: شانەی چەوری، بەستەرە شانە، شانە لیمفیەکان، وە ڕژێنەکان.\n- چەوریەکە شوێنێکی گونجاوە بۆ ڕژێنەکان کە تێیاندا وەزیفەی خۆیان ئەنجام بدەن، وە بەستەرە شانەکانیش شێوەی مەمك ڕائەگرن و پاڵپشتن بۆ ڕژێنەکان کە لە شوێنی خۆیان نەجووڵێن.\n- ڕژێنەکان: لە هەر مەمکێك ١٢-٢٠ ڕژێن هەن کە لە کاتی شیردان شیریان تێدا دروست ئەبێت. هەر ڕژێنێك لە ٢٠-٤٠ یەکەی بنەڕەتی پێك هاتوە کە پێیان ئەڵێن (TDLU= Terminal Duct Lobular Units)، کە بریتین لە شوێنی پێکەوە لکانی بەشێکی بچووکی ڕژێنەکە لەگەڵ بۆڕیەکی بچووك کە شیرەکەی ئەگوازێتەوە. لە ناوپۆشی هەر (TDLU) ێك چەن خانەیەك هەن پێیان ئەڵێن (Luminal cells)، لە زۆربەی حالەتەکان، ئەو خانانەن کە ئەگۆڕێن بۆ خانەی شێرپەنجەیی.


پاراستنی داتاکان (زانیاری) | Startfinder\nلایەنی بەرپرس بۆ بەکارهێنان و تۆمارکردنی زانیاریەکان بریتیە لە کۆمەڵەی ئەڵمانی بۆ هاوکاری نێودەوڵەتی (GIZ) سنووردار.\nکۆمەڵەی ئەڵمانی بۆ هاوکاری نێودەوڵەتی (GIZ) سنووردار\nپەیوەندی کردن بە کەسی بەرپرس لە پاراستنی داتاکان (زانیاری)\nزانیاری سەبارەت ئەو داتایانەی کە وەرگیراون\nکۆمەڵەی ئەڵمانی بۆ هاوکاری نێودەوڵەتی (GIZ) سنووردار لەسەرتاسەری جیهاندا دەستگایەکی دەستبەکاری خزمەتگووزاری گشتیە بۆ هاوکاریکردنی نێودەوڵەتی. ئەو کاردەکات وەك دەستگایەکی ڕێکخراوی ئابوری تایبەتی بۆ دەوڵەت بەمەبەستی ئامانجی پەرەپێدانی سیاسی، هەلومەرجاکانی ژیانی مرۆڤ لە سەرتاسەری جیهاندا باشتر بکات وە هەروەها بنەما سروشتیەکانی ژیان بپارێزێت.\nئەم ئۆڤەری ماڵپەڕە بەمەبەستی شیکاری هەڵسوکەوتی بەکارهێنەران ماتۆمۆ بەکار دەهێنێت. لێرەدا لە ڕێگەی کووکیسەوە زانیاری سەبارەت هەڵسوکەوتی بەکارهێنەرانی ئەم ماڵپەڕە وە بەتەنها بە شێوەی کورتکراوە ئەدرەسی-ئای پی کۆمپیوتەرەکان کۆدەکرێتەوە وە لەسەر سێرڤەرەکە دەپارێزرێت.\nپاش ئەوەی داتاکان نەناسراو دەکرێن، بەپێی ڕادەی ئەمڕۆ لە تەکنیك ناتوانرێت جارێکی تر ئەم داتایانە بزانرێت لە کام کۆمپیوتەرەوە دەرچووە. وە ئەو داتایانەی لە ڕێگەی کووکیسەوە دروست کراون تەنها دەدرێن بەو سێرڤەرەی کە لەناوخۆدا بەکاردەهێنرێت. دانی ئەم داتایانە بە کەسی سێهەم بەهیچ شێوەیەك ڕوو نادات. کارکردن لەگەڵ ئەم داتایانەدا بەپێی ئارتیکلی ژمارە 6 بەندی 1 وە پاشکۆی لە یاسای یەکێتی ئەوروپا-یاسای پاراستنی داتا بە مەبەستی شیکاری بەکارهێنان بۆ پێش خستنی ئۆڤەری ئەم ماڵپەڕە.\nوەك کەسێك کە ئەمە باکاردەهێنێت دەتوانیت لە ڕێگەی ئەم لینکەی خوارەوە ڕێگە لە کۆکردنەوەی ئەم داتایانە بگریت: لینك: تێبینی سەبارەت ڕەتکردنەوە: لێرەدا لەسەر دوا کۆمپیوتەر کووکیەك دادەنرێت کە ڕێگە لەوە بگرێت زانیاری لەسەر بەکارهێنەران کۆبکاتەوە، هەر کات کەسێك ببێتە میوانی ئەم ماڵپەڕە وە ئۆڤەرەکانی.\nبۆ ئەوەی ئەم قەدەغە کردنە دەستبەکار بێت، دەبێت کووکیەك لەسەر هەموو دوا کۆمپیوتەرێكی بەکارهێنراو دابنرێت. لەبەر ئەوەی ئەم کووکیە لە ناو پرۆگرامی بەکارهێنانی ئینتەرنێتدا دادەنرێت (بەرنامەی ئینتەرنێت)، دەبێت لە حاڵەتی بەکارهێنانی زیاتر لە پرۆگرامێکی ئنتەرنێت لەسەر یەك کۆمپیوتەر (بۆ نموونە: ئنتەرنێت-ئێکسپلۆرەر، کرۆم، مۆزیلا فایرفۆکس) ئەم کووکیە لەسەر هەموو یەک لەو پرۆگرامانە دابنرێت. لەگەڵ ئەمەشدا دەبێت ئاگاداری ئەوە ببیت، کە لە کاتی سڕینەوەی کووکیسەکاندا هەمان کووکیسی- ڕەتکردنەوەش دەسڕدرێتەوە وە دواتر دەبێت جارێکی تر دابنرێتەوە.\nئەم ماڵپەڕە کووکیس بەکار دەهێنێت، واتە داتایەکی بچووك لەگەڵ تێکستیێکی بچووك بەمەبەستی بەکارهێنانی تەکنیکی داتاکان. کەواتە بەبێ کووکیس، ئەگەر بۆ نموونە لە بەرنامەی ئنتەرنێتەکەدا ڕێگەی لێبگریت، ئەوە ناتوانیت بە شێوەیەکی تەواوەتی سوود لە ماڵپەڕەکە ببینیت.\nئێمە ئەم کووکیسانە بەکار دەهێنین:\nبەکارهێنانی ئەم کووکیسانە بەتەنها بەمەبەستی تەکنیکی بە بەکاربوونی ماڵپەڕەکەیە وە هەروەها بۆ بەکارهێنانی نەناسراوی ئەم زانیاریانە وە هەروەها بە پێدانی زانیاری گوونجاو بە تاکە کەسەکان خۆیان. زانیاری سەبارەت کەسەکان لەڕێگەی کووکیسەوە نە وەردەگیرێت وە نە تۆمار دەکرێت. ئەم کووکیانە لە دوای تێپەڕ بوونی 7 ڕۆژ ماوەیان بەسەر دەچێت.\nپێدانی ئەم داتایانە بە کەسی سێهەم\nداتاکانی تۆ بەهیچ شێوەیەك نادرێت بەکەسی سێهەم.\nماوەی تۆمارکردنی داتاکان\nلەڕێگەی ئەم ماڵپەڕەوە بێجگە لە ئای پی-ئەدرەسەکە، کە بۆ ئەنجامدانی پەیوەندیەکان لە نێوان سێرڤەری ماڵپەڕەکە و بەرنامەی ئینتەرنێتەکەی تۆ پێویستە، هیچ زانیاریەکی شەخسی بەکارناهێنرێت. ئەدرەسی-ئای پیش تۆمار ناکرێت. بەکارهێنانی ئەم داتایانە یەکسەر دوای کۆتایی هێنان بە سەردانەکەت بۆ ئەم ماڵپەڕە دەسرڕێتەوە.\nتۆ مافی ئەوەت هەیە، بەکارهێنانی داتاکان ڕەت بکەیتەوە، سەبارەت داتا شەخسیەکانت وە بەکارهێنانیان پرسیار بکەیت، وە لە حاڵەتێکدا ئەمانەش ڕاست بکەیتەوە یان داوای سڕینەوەی ئەم داتایانە بکەیت یان بەکارهێنانیان سنووردار بکەیت. لەو کاتەدا داتاکان دەسرڕێنەوە.\nلە کاتی گلەیی یان پرسیار کردندا سەبارەت ئەم ماڵپەڕە دەتوانیت پەیوەندی بکەیت بەو کەسەی کەلەسەرەوە وەك بەرپرسی پاراستنی داتاکان ناوو ئەدرەسی هاتووە. سەرەڕای ئەمەش مافی ئەوەت هەیە ناڕەزاییکەت لەلای دائیرەی بەرپرسی چاودێری پاراستنی داتاکان پێشکەش بکەیت. دائیرەی بەرپرس ئەمەیە بەرپرسی کۆماری بۆ پاراستنی داتا وە سەربەستی زانیاری (BfDI)\nکۆکردنەوەی داتای گشتی وە زانیاری\nماڵپەڕەکە بە هەموو سەردانێك هەڵدەستێت بە کۆکردنەوەی داتا و زانیاری گشتی. ئەم داتایانە لە دۆسیەی لۆگی سێرڤەرەکەدا تۆمار دەکرێت.\nئەو داتایانەی کە کۆدەکرێنەوە برئیتین لە\nچ جۆرە پرۆگرامێکی ئینتەرنێت بەکارهێنراوە لەگەڵ ڤێرژنەکەی،\nئەو سیستەمەی پەیوەندی کردووە چ جۆرە ئۆپەریەتین سیستەمێكی بەکارهێناوە.\nئەو ماڵپەڕەی ، کە لێیەوە سیستەمێك پەیوەندی کردووە بە ماڵپەڕەکەی ئێمەوە (ئەوەی پێێ دەوترێت ڕێفەرەر)،\nئەو ماڵپەڕە ناوەندیانەی کە لەڕێگەیانەوە سیستەمێك کەپەیوەندی بە ماڵپەڕەکەمانەوە دەکات ئاڕاستە دەکرێت،\nڕۆژ و کاتژمێری پەیوەندیەك بە ماڵپەڕەکەمانەوە،\nپرۆتۆکۆلی ئەدرەسی ئینتەرنێتێك (ئای پی-ئەدرەس)\nپێشکەشکەری خزمەتگوزاری ئینتەرنێتەکە کە لە ڕێگەیەوە سیستەمەکە پەیوەندی کردووە وە هەروەها\nهەچ داتایەك یان زانیاریەكی هاوشێوە، کە لە دژ بە هەڕەشە لە کاتی هێرشدا بۆ سەر سیستەمی تەکنەلۆژیای زانیاریمان خزمەتێك پێشکەش بکات.\nلەم داتایانەوە هیچ زانیاریەکی تەواو کۆناکەینەوە لەسەر هیچ کەسێك کە سەردانی ماڵپەڕەکە بکات. ئەم زانیاریانە تەنها بۆ مەبەستی تەکنیکی بەکاردەهێنرێت، بۆ ئەوەی\nناوەڕۆکی ئەم ماڵپەڕە بەشیوەیەکی ڕاست پێشکەش بکات،\nناوەڕۆکی ئەم ماڵپەڕە بەرەو باشتر ببات\nمسۆگەری بەردەوامی توانای کاری سیستەمی تەکنەلۆژیای زانیاری وە تەکنیکی ماڵپەڕەکەمان زامن بکات وە هەروەها\nزانیاری پێویست لەکاتی هێرشێکی سایبەردا پێشکەش بە دەزگاکانی بەدواداچوونی تاواندا بکات بۆ سزادان.\nئەم داتا و زانیاریە نەناسراوانە کە کۆکراونەتەوە تەنها لەلایەن ئێمەوە بە یەکلایەنی بۆ ستاتیستك (سەرژمێری) تاوتوێ دەکرێت بەمەبەستی، بەرزکردنەوەی پاراستنی داتا ، وە بەمەش لە کۆتاییدا پلەیەکی پاراستنی باش بۆ ئەو داتایانەی لەلایەن ئێمەوە بەکار دەهێنرێت زەمان بکرێت. ئەو داتایانەی کە بە نەناسراوی لە سێرڤەری-لۆگفایل دان بەشێوەیەکی جوودا لە هەموو داتاکانی ترەوە تۆمار دەکرێت وە دەپارێزرێت. سڕینەوەی ئەم داتایانە لە دوای 6 مانگ ڕوودەدات.


خەڵاتی درۆ، ڕۆژاوای دووڕوو … فەرهاد شاکەلی – Dengekan\nbyFarhad Shakali\tOctober 7, 2018\tGeneral, Opinion\nدوو سەعات لەمەوپێش، چاوم لە ڕاگەیاندنی ڕاستەوخۆی کۆمیتەی نۆبێل بوو، کە خەڵاتی ئاشتیی ساڵی ٢٠١٨ دەدرێتە (دێنیز موکوێگێ)ی خەڵکی کۆنگۆ و خاتوو (نادیا موراد)ی ”ئەندامی کەمینەی یەزیدی لە باکووری عیراق”. تا دوایین چرکەی ڕاگەیاندنەکەم بینی و گوێ لێ بوو، نە خەڵاتدەرەکان و نە ئەو هەموو ڕۆژنامەوان و میدیاکارانەی لەوێ ڕاوەستابوون بۆ ڕووماڵکردنی ڕووداوەکە و هەندێ پرسیاریشیان لە خانمی پێشکەشکار کرد، بە یەک تاکە وشەیش ناوی کوردبوونی نادیا مورادیان نەهێنا و نەیانگوت خەڵکی کوردستانە.\nکۆمیتەی نۆبێل بە نادیا موراد دەڵێ ”ئەندامی کەمینەی یەزیدی لە باکووری عیراق”. ئەوان لە من و تۆ چاکتر دەزانن و ئاگادارن کە نادیا کوردە و خەڵکی کوردستانە. ئەوان زۆر چاک ئاگادارن کە نادیا و سەدانی وەک نادیا بە هەوڵ و کۆششی حوکوومەتی هەرێمی کوردستان ڕزگار کراون. بەڵام بەرژەوەندیی ڕۆژاوا ئەوەیە هەمیشە جەختی یەزیدیبوون بکات، بە کوردستانیش بگوترێ باکووری عیراق. لەم بوارەدا دەبوو خزمانی یەزیدی خۆیان، بە زمانێکی ڕوون و ئاشکرا، بە هەموو ئەوانەی باسیان دەکەن، یا قسەیان لەگەڵ دەکەن یا ڕێزیان دەگرن، بڵێن: تۆ مافی ئەوەت نییە بڕیاری ناسنامەی ئێمە بدەیت. ئێمە کوردین، ئایینەکەمان یەزیدییە و ”وەلاتێ مە کوردستانە”. کۆمیتەی نۆبێل لە کورد و کوردستانیبوونی نادیا خان خۆی گێل دەکات، کەچی لەوەدا هیچ هەڵە ناکات کە لە جێی (شەنگال) بڵێ (سنجار)، چونکە ئەمەیان ئەو شێوەیەیە کە عیراقی عەرەبی پێی خۆشە و دەیەوێ بیسەپێنێت. (داعش) دەیویست بە زۆر و بە هەڕەشە و سووکایەتی نادیا خان و هەزاران نادیای دیکە واز لە دین و ئایینی خۆیان بهێنن، ڕۆژاوایش دەیانەوێ بە خەڵاتکردن و بە بەرتیل بەرگی جوانی کوردبوونیان لە بەر دابکەنن.\nئێستا کە یەکەمین جارە لە مێژوودا کوردێک خەڵاتی نۆبێل وەردەگرێت، دەبێ کورد لەوە ژیرتر و وریاتر و ڕاستگۆتر بن، کە کڵاوی زەرد و سوور و کەسکی ڕۆژاوایان بکرێتە سەر. دەبێ ڕاستوڕەوان بە ڕۆژاوا بڵێن، یەزیدی کوردن و یەزیدیخان کوردستانە. نابێ لەوە بترسن و سڵ بکەنەوە کە ”دۆستەکانیان!” لێیان زویر ببن. ڕووناکبیرانیش دەبێ ئەو ڕاستییەیان لا ڕوون بێت کە خەڵاتی نۆبێل، لە ٣٠-٣٥ ساڵی ڕابوردوودا، زۆر جار، وەک ڕێگایەک و وەک کەرەستەیەک بۆ ناوزڕاندن و دژایەتیکردنی ئیسلام بە کار دەبرێت، نەک بۆ ڕێزگرتنی داهێنانی ئەدەبی یا خەبات لە پێناوی ئاشتیدا. زۆر جار بینیومانە کە مرۆڤکوژ خەڵاتی ئاشتیی نۆبێلی پێ بەخشراوە و کۆلکە نووسەر خەڵاتی ئەدەبییات. ڕۆژاوا ئەگەر شەڕی ئیسلام و موسڵمانان دەکات، با بچێت خۆی بیکات، نەک کورد بە کار بهێنێت و دواییش بە گورگانخواردی بدات. لە شەڕی (داعش)دا هەزاران تێکۆشەر و خەباتگێڕ و قارەمانی کورد کوژران و بریندار کران، بەڵام ڕۆژاوا پاداشتی کوردیان بەوە دایەوە کە دژی گشتپرسی ڕاوەستان و داگیرکردنی نیوەی خاکی کوردستانیان پێ ئاسایی بوو.\nبرینی نەتەوەی کورد و نیشتمانەکەی، نە بە خەڵاتی نۆبێل و نە بە بەڵێن و دۆستایەتیی ڕۆژاوا ساڕێژ دەبێت. ئەم جارەیش، ئەم نووسینەم بە وتە جوانەکەی سۆکرات، فیلۆسۆفی گەورەی یۆنانی، دەبڕمەوە، کە فەرموویەتی: ”خۆت بناسە: Know Thyself!”.\nPrevious کتێبی: ره‌خنه له ئیدیۆلۆژیا … سمكۆ محه‌مه‌د\nNext 1194ساڵ جینۆسایدی ئێزیدیەكان و نۆبڵەكەی نادیە موراد عەلی مەحمود محەمەد


وه‌زیری به‌رگری ئه‌مه‌ریکا سه‌ردانێکی له‌نه‌کاو بۆ ئه‌فغانستان ده‌کات\nئه‌مه‌ریکا ده‌ڵیت له وه‌تا تڕامپ کۆتایی به وتووێژه‌کان له گه‌ڵ تالیبان هێنا کرداره‌کانی بۆ سه‌ر ئه‌و گرووپه زیاتر کردووه.\nوه‌زیری به‌رگری ئه‌مه‌ریکا مارک ئه‌سپر له میانه‌ی هه‌وڵه‌کان بۆ ده‌ستپێکردنه‌وه‌ی وتووێژی ئاشتی له گه‌ڵ تالیبان سه‌ردانێکی له نه‌کاوی بۆ ئه‌فغانستان کردووه.\nئه‌و له ماوه‌ی سه‌فه‌ره‌که‌ی یه‌کشه‌مه به په‌یامنێرانی گوت، "مه‌به‌سته‌که تا ڕاده‌یه‌ک گه‌یشتن به ڕێکه‌وتنێکی ئاشتیه. هیوادارم به ڕێکه‌وتنێکی سیاسی بگه‌ین که وه‌ڵامده‌ری ئه‌وئامانجانه بێت به‌ده‌ستی بێنێن."\nمانگی رابردوو سه‌رۆک ترامپ له نه‌کاو وتووێژی یه‌کساڵه‌ی نێوان ئه‌مه‌ریکا و تالیبانی کاتێک ڕاگرت که دوو لایه‌ن له واژۆکردنی ڕێکه‌وتنێکی ئاشتی نزیک ببوونه‌وه که ده‌یتوانی کۆتایی به شه‌ڕی 18 ساڵه‌ی ئه‌فغانستان بهێنێت.\nسه‌ردانی وه‌زیری به‌رگری له ده‌مێکدا دێت که پرسیار سه‌باره‌ت به پایبه‌ند بوونی ئه‌مه‌ریکا له سه‌ر به‌ڵێنیه‌کان به هاوپه‌یمانانی هاتۆته‌گۆڕ دوای ئه‌وه‌ی له‌شکری ئه‌مه‌ریکا له نه‌کاو له باکوری خۆرهه‌ڵاتی سوریا کشایه‌وه.\nهه‌روه‌ها گوتی ئه‌گه‌رپێویست بێت ئه‌مه‌ریکا ده‌توانێت ژماره‌ی سه‌ربازان له فغانستان که تا ئێستا14000 بووه بگه‌یه‌نێته 8000 سه‌رباز بێ ئه‌وه‌ی کارتێکردنی له سه‌ر کرداری به‌ره‌نگاربوونه‌وه‌ی تێروریزم بکات.


ئەم پەرتووکە بخوێنەروە! (توندوتیژی و لێبوردەیی لە قورئاندا).\n- خوێندنەوەیەکی کورت دەربارەی پەرتووکی ناوبراو -\nتوندوتیژی و لێبوردەیی لە قورئاندا، پەرتووکێکی ٢١٠ لاپەڕەیی (تەها وەهاب)ە کە بە تەهای مەلا وەهاب ناسراوە. ئەم پەرتووکە یەکێکە لەو پەرتووکە نایابا‌و زانستیانەی توێژینەوەیەکی وردی لەسەر سورەت‌و ئایەتە توندوتیژیەکانی قورئان کردوە، بە شێویەکی بێلایەنانە نووسراوە، هەرچەندە نووسەری پەرتووککە پێدەچێت بڕوای بە هیچ دین‌و ئاینێک نەبێت بەڵام لەگەڵ ئەوەشدا هەوڵی تەواوی داوە، کە نوێیتراڵانە ئەم توێژینەوەیە بکات. بۆ نموونە نووسەر دەڵێت لە کۆی سەرجەم ئایەتەکانی قورئان، کە ٤٨٦٩ئایەتە تەنیا ١٤٨٩ دانە ئایەتیان ئاراستەی توندوتیژی تێدایە، واتا نزیکەی چواریەکی ئایەتەکانی قورئان ئاراستەی توندوتیژی تێدایە، نەک هەموو ئایەتەکانی قورئان.\nنووسەر زۆرێک لە داستان‌و چیرۆکەکانی قورئانی باسکردوە، کە توندوتیژیان تێدایە. وەک داستانی نوح‌و بنئاوکردنی هەموو ئەو خەڵکە کە بڕوایان بە نوح نەکردوە، شوعیب، هود، عادو سەمود، لووت(لوط)و قەومە نێربازەکەی، موساو شەقکردنی دەریاو فیرعەون، ئیبراهیم‌و سەربڕینی کوڕەکەی. دیسان توندوتیژی ئایەتەکانی مەدینەو مەککەی جیاکردۆتەوە، هەروەها توندتوتیژی لە ئاستی سیاسی‌و سەربازی‌و کۆمەڵایەتیدا باسکردوە.\nئەم پەرتووکە زانستییانەو ئەکادیمیانەیە، چونکە پرە لە سەرچاوە، نووسەر پشتی بە دەیان پەراوێز‌و چەندین سەرچاوە بەستووە. جگە لەسەرچاوەکان، بۆ ئەوەی نەکەوێتە هەڵەی لایەندارێتیەوە، هەرچەندە رەخنەی لە تەرجەمەکەی مامۆستا هەژار موکریانی هەیە، بەڵام بۆ تەرجەمەی ئایەتەکان پشتی پێبەستووە، چونکە بەلای نووسەرەوە باشترین تەرجەمەی قورئانی کردوە. ئەمەش ئەوە دەگەیەنێت، کە نووسەر تەنیا پشتی بە خۆی نەبەستووە، بەڵکو لە توێژینەوەکەیدا پەنای بۆ زۆر سەرچاوە بردووەو باشترین تەرجەمەی قورئانیشی هەڵبژاردوە.\nنووسەر جگە لە پێشەکی نووسین بۆ پەرتووکەکەی، لە فەرهەنگۆیەکی بچکۆلانەدا، لە دوای پێشەکیەکەی واتای هەندێک لە وشەکانی روونکردۆتەوە، ئەمەش نیشانەی بە ئەکادیمیی نووسین دەگەیەنیت، بۆ ئەوەی خوێنەر ماندوو نەکات.\nنووسەر دەروازەیەکی بۆ پەرتووکەکەی نووسیەوە، لەو دەروازەیەدا، هەردوو بیرکردنەوەی جیاواز لەسەر توندوتیژی باسکردوە، کە یەکەمیان بیرکردنەوەی سیگمۆندفرۆیدی دەرنووناس‌و چارلس داروینی خاوەن تیۆری ئیڤۆلەیشن لەسەر ئەوەی، کە مرۆڤ بە خۆڕسک توندوتیژە، دوەم بە پێچەوانەی فرۆیدەوە مارکس، یان فەلسەفەی مارکسیی لای وایە کە ئەوە کێشەو ململانێ چینایەتیی‌و سیاسیی‌و کۆمەڵایەتیەکانن، کە مرۆڤ دەکەن بە مرۆڤی توندوتیژ.\nنووسەر لە دەروازەی پەرتووکەکەیدا، یەکەم دەستەواژە ئەمەی نووسیوە:(لەسەردەمێکەوە مرۆڤ هەیە توندوتیژیش هەبووە، لە سەردمێکیشەوە توندوتیژی هەبووە ئەندێشەی ناتوندوتیژی هەبووە...ڕامین جیهانبەگلو، شەپۆلی چوارەم،ل١٤٧.).\nنووسەر زۆر بە باشی باسی کۆمەڵگای عەرەبستان لە پێش هاتنی ئیسلامدا دەکات. باسی خێلە عەرەبیەکان‌و ململانێی نێوانیان‌و کوشتن‌و بڕین‌و یەکتری تاڵانکردنیان دەکات. دیسان باسی ئەوە دەکات، کە سەردەمی جاهیلی دوو بەشە بەشی یەکەمیان خەڵکی سەر بە خێڵەکان زۆر جاهیل بوون، بەڵام لەو سەردەمەدا، کە موحەمەد هات‌و ئیسلام‌و پێغەمەرێتی خۆی راگەیاند، خەڵکی عەرەبستان شارەزابوون لە ژیان‌و شارستانێتی دەوروپشتیان، بە تایبەتی بە هۆی حەنەفیەکان‌و جولەکەکانەوە، خوێندەواری لە نێوانیاندا هەبووە، ئەو کاتەی پێغەمبەر لەگەڵ هاورێ ئیماندارەکانیدا کۆچیکرد بۆ مەدینە، لە مەدینەدا حەڤدە پیاوو حەوت ژنی خوێندەوار هەبووە. دیسان ئاماژە بەوش دەدات، کە مەسەلەی بت پەرستی بەو جۆرە نەبووە، کە ئیسلام باسی دەکات، بەڵکو خەڵکی ئەو سەردەمە باوپایری خۆیان خۆشویستوەو بە پیرۆزیان زانیون، بۆیە نزرگەو خانوویان بەسەر قەبەرەکانیانەوە دروستکردوون‌و زیارەتیان کردوون. بەڵام ئیسلام وپێغەمەرەکەیان(موحەمەد) ئەمەی بە شەریکدانان بۆ خوا داناوە دژی ئەوە بووە، کە خەڵکی بچنە زیارەتی ئەم کەعبانە. ئەمەش لە پێناوی پەرستنی ئەو خوا ئاسمانیەی، کە موحەمەد ئیدیعای ئەوەی کردوە، کە نێردراوی ئەوە. هەرچەند خەڵکی عەرەبستان بتەکانیان لە جیاتی خودا دانەناوە.\nلە بەشی چوارەمی ئەم پەرتووکەدا نووسەر باسی لێبوردەیی دەکات. لە پێشدا نووسەر زۆر بە شێوازێکی ئەکادیمیانە روونکردنەوە لەسەر لێبوردەیی دەدات، ئاماژە بە راگەیەندراوی کۆنگرەی گشتی یۆنسکۆ دەدات لە ساڵی ١٩٥٥دا لە پاریس سەبارەت بە لێبوردەیی لە بڕگەی یەکەمی خاڵی یەکەمدا چۆن لێبوردەیی باسکراوە وەک خۆی نووسیوێتێوە. دیسان ئاماژە بە سەرچاوەیەکی هاشم ساڵح دەدات، کە بەم شێوەیە وتویەتی:( سەدەی حەڤدە سەدەی پێش رۆشنگەری، سەدەی تیۆلۆژیای پڕ مەترسی بوو، ئەو سەدەیە دادگایی گالیلۆی کرد، دیکارتی ناچارکرد لە فەرنسا رابکات، سپینۆزای تۆقاند، ئەو سەدەیە سەدەی جەنگە مەزهەبی‌و ناوخۆیەکان بوو، کە سەرتاپای ئەوروپای گرتبووەوە). دیسان نووسەر باسی مارتن لۆسەر دەکات، کە چ دەورێکی گرنگی بینی لە چاکسازیدا. باسی ڤۆڵتێرو قسەو دەستەواژە گرنگەکانی ڤۆڵتێر دەکات لە سەر پرسی لێبوردەیی، کە بە باوکی رۆحی لێبوردەیی ناسراوە. ڤۆڵتێر دەڵێت:(لێکبوردن چیە؟ لێکبوردن دەرنجامێکی لکاوە بە بوونی مرۆڤایەتیمانەوە، ئێمە هەموومان بەرهەمی لاوازین، هەموومان لەرزیوین‌و هەڵە دەکەین، لەبەرئەوە لێگەڕێن لە یەکدی ببورین. ئەمەیە بنەمای یەکەمی سروشت‌و بنەمای یەکەمی سەرجەم مافەکانی مرۆڤ) نووسەر شەش خاڵ دەخاتە روو لەسەر ئەو پێناسەیەی ڤۆڵتێر:\n١- پەیامی یەکتر قبووڵردن‌و رێزگرتن لە مرۆڤ‌و لە ڕای جیاوازی بەرانبەر.\n٢- دانبەخۆداگرتن‌و نەرمی نواند لە بەرنابەر هەڵە، یان رەفتارێکی نەخوازراو، کە لە بەرانبەرمان دەردەکەوێت.\n٣- هەڵەکردن سروشتێکی مرۆییەو هیچ کەس لە هەڵەکردن پارێزراو نیە.\n٤- لێبوردەیی سەرەتایەکە لە سەرەتاکانی مافی مرۆڤ، کە ئازادی‌و یەکسانی لە سایەیی خۆیدا رادەگرێت.\n٥- لەسەر ئەو بنەمایەی، کە لێبوردەیی داننانە بە ڕۆشنبیری جیاوازی بەرنابەردا رێگا خۆشدەکات بۆ لە یەکتریگەیشتنی نێوان تاکەکان‌و توێژەکانی کۆمەڵگاو گەلانی جیاواز.\n٦- لێبوردەیی دەبێت لە هزرو پراکتیکدا دوولایەن(متبادل)بێت. ئەگەر مرۆڤێک، یان هێزێکی کۆمەڵایەتی سوور بێت لەسەر بەکارهێنانی توندوتیژی‌و بە هیچ شێوەیەک باەوەڕی بە لێبوردەیی‌و وتووێژ لەگەڵ بەرانبەرەکەیدا نەبێت، بێگومان لەگەڵ مرۆڤ‌و هێزێکی ئاوادا لێبوردەیی سنوری دیاریکراوی دەبێت.\nنووسەر دێتە سەر لێبوردەیی لە قورئاندا، زۆر بە وردی باسی لێبوردەیی لە قورئاندا دەکات. ئایەتەکان لێکدەداتەوە، تەرجەمەی ئایەتەکان دەخاتە روو. لە هەرچ کاتێکدا ئیسلام‌و پێغەمەرەکەیان پێویستی بە ناتوندوتیژی هەبووبێت، نەرموونیانی نوواندوە، کاتێکیش، کە زانیبێتی بە توندوتیژی دەتوانێت ئیسلام‌و دینەکەی خۆی بسەپێنێت هیچ درێغی نەکردوە، لە زۆرێک لە ئایەتەکاندا بە ناوی خوداوە هەڕەشەی کردوە لە لادەران‌و ئەوانەی دینی ئیسلامیان قبووڵ نییە.\nنووسەر لەم پەرتووکەیدا هێندە بە وردی توێژنەوەکەی نووسیوە، کە بۆ هەر بەشێک کۆمەڵێک پەراوێزی داناوە، بۆ دەروازەی پەرتووکەکە، ئاماژەی بە دوانزە پەراوێز داوە. بۆ بەشی یەکەم، ئاماژەی بە نۆزدە پەراوێز داوە. بۆ بەشی دووهەم ئاماژەی بە چل‌و هەشت پەراوێز داوە. بۆ بەشی سێیەم‌و کۆتا ئاماژەی بە بیست‌و شەش پەراوێز داوە. بۆ نووسینی پەرتووکەکەش سوودی لە سیانزە سەرچاوە وەرگرتوە. جگە لە تەرجەمەی دەیان ئایەت، کە لە پەرتووکەکەدا هەموو ئایەتەکان‌و تەرجەمەکانیانی داناوە. دوو خەسڵەت‌و ئەدگاری ئەم پەرتووکەو نووسەرەکەی زۆر سەرنجی راكێشام:\n١- وەک ئاماژەم پێدا نووسەر هەوڵی تەواوی داوە زۆر بێ لایەنانە باسی توندوتیژیی‌و لێبوردەی لە قورئاندا بکات.\n٢- پێشکەشکردنەکەی، کە بەم جۆرە پێشکەشی کردوە: (پێشکەش بە هەموو ئەو مرۆڤانەی، کە بەرانبەر بە هەر شێوەیەکی توندوتیژی، لە هەر سەرچاوەیەکەوە بێت، بە هەڵوێستی ناتوندوتیژی دێنە دەنگ). ئەم پێشکەشکردنە، ئەوەمان پێ دەڵێت، کە خەباتکردن بەرامبەر بە توندویژیی دەبێت بە ناتوندوتیژی بکرێت، نەک هەمان چەکی توندوتیژی بەکاربهێنرێت. بەڵام لە ناوەڕۆکی پەرتووکەکەیدا، باسی ئەوەشی کردوە، ئەگەر مرۆڤێک، یان لایەنێک بە هیچ جۆرێک ئامادەی وتووێژ نەبوو، بۆ پێکەوە ژیان‌و پێکەوە هەڵکردن، ئەوە توندوتیژی سنوری خۆی دیاری دەکات.\nبە روخسەتی نووسەری بەرێز کاک تەها، هەرچەندە سوودی پەرتووکەکە زۆرە، خوێندکارانی زانکۆکان دەتوانن وەک سەرچاوە بەکاریبهێنن، بەڵام سەرپێیانە لای من ئەم پەرتووکە دوو سوودی زۆر گرنگی هەیە:\n١- کەواتە توندوتیژیەکانی ئەمرۆی داعش، کە هەموو ئایەتە توندوتیژەکانی قورئان دەکەن بە سەرچاوە، ناتوندوتیژیی‌و لێبوردەیی بەرامبەر بە داعش سنوردار دەکات. کاتێک داعش پەلامار دەدات، هێرش دەکات، ژن دەفڕێنێت‌و بە گوێرەی ئایەتەکانی قورئان بە دەستکەوتێکی حەڵاڵی دادەنێت، ئیتر ناتوانین ئێمەش لێبوردەییمان هەبێت‌و ناتوندوتیژ بین بەرامبەریان. بەڵام کاتێک داعشێک دەستگیردەکرێت، زیندانی دەکرێت، دادگایی دەکرێت پێویستە وەک مرۆڤ مامەڵەی لەگەڵدا بکرێت‌و مرۆڤبوونی داعشەکانمان بیر نەچێتەوە لە کاتی خۆ رادەستکردن‌و پەشیمان بوونەوەیاندا. دیسان توندوتیژیەکانی دەسەڵاتی سیاسی لە کوردستاندا، هەروەها دەسەڵاتی سیاسی لە عێراقدا، توندوتیژی خەڵک بەرامبەر بە دامودەزگاکانی دەسەلات، کە بەکاری دەهێنن بۆ سەرکوتکردن سنوردار دەکات. دیسان لێبوردەیی‌و متمانەو تولێرانسی خەڵکی بەرامبەر بە دەسەڵاتی سیاسیی‌و حیزبە دەوڵەمەندو دەسەڵاتدارە نادادپەروەکان سنورداردەکات. بۆیە کاتێک دەسەڵات دەڵێت، ئێستا کاتەکەی ناسکەو کاتی رەخنەگرتن نییەو پێویستە تۆلێرانستان هەبێت، وانیەو بەردەوام کات کاتی خۆیەتی بۆ رەخنەگرتن، تۆی دەسەڵاتدار، نەک هەر تۆلێرانس‌و لێبوردەییت نییە، بەڵکو بەردەوام توندوتیژی‌و خوێنڕشتن بەکاردەهێنیت بۆ خۆ داسەپاندن، بوارێکت نەهێشتۆتەوە بۆ دیالۆگ‌و گوێ بە دیالۆگ‌و مافی خەڵک نادەیت، بۆیە مافی ئەوەت نییە داواوی تۆلێرانس‌و لێبوردەیی بکەیت.\n٢- سەرچاوەکانی توندوتیژی لە کۆمەڵگا ئیسلامیی‌و رۆژهەڵاتیەکاندا تەنیا ئیسلام‌و دین نییە، بەڵکو کولتوورێکی دێرینی سواو پوکاوەو داڕزیو، کە زۆربەری ئاراستە فکریەکان بەردەوام بە زیندوویی رایگەرن‌و گیانی بە بەردا دەکەنەوەو لە ساییەدا توندوتیژیی بەکاردەهێنن بۆ خۆ داسەپاندن. کەم ئاراستەی فکریی‌و سیاسیی‌و شوناس هەیە لە کۆمەڵگا رۆژهەڵاتیی‌و دواکەوتوەکاندا توندوتیژی بەکارنەهێنێت. کەم ئاراستەی فکریی‌و سیاسیی هەیە لێبوردەیی‌و پێکەوە هەڵکردن(تۆلێرانس)ی هەبێت لە گەڵ بەرامبەرەکەیدا. بۆیە کاتێک باس لە چاکسازیی دەکەین، پێویستە مەبەستمان لە چاکسازی لە بیرکردنەوەو ئاوەزو هوشیاریماندا بێت.\nلینکی پەرتووکی: (توندوتیژی و لێبوردەیی لە قورئاندا):\n٧\_٩\_٢٠١٤ - نەرویج


چاوەڕوانی گۆدۆ: لوکی | شانۆڤان\nچاوەڕوانی گۆدۆ: لوکی\nشاخەوانon 8, كانونی یه‌كه‌م 2017 10 مانگ لەمەوبەر سەرنجێک بنووسە لەسەر چاوەڕوانی گۆدۆ: لوکی\nلوکی کۆیلەی پۆزۆیە. هەم لە باری جەستەو هەم بە قسە ئازار دەبینێ، تا ئەو پەڕی تواناو شەکەت بوون ئیشی پێ دەکرێ. هەموو دەرفەتێکی لێ دەستێنرێ کە بە ئارەزوی خۆی بڕیار بدات و بجوڵێتەوە.\nلەڕاستیدا پێگەی لوکی بە شێوەیەک پیشان دراوە کە ئەوانی دی ئێرەیی پێ ببەن، بڕوانن بۆ ناوەکەی. (Lucky لە ئینگلیزیدا واتە بەختەوەر). دەتوانن بڵێن کە لوکی وشەیەکە بە جۆرێک بە توانجەوە بە کار هێنراوە بەڵام ڕەنگە ئەم کەسایەتیە بە ڕاستی بەختەوەر بێ، لانی کەم بەراورد بە ئەوانی دی. ئەوەی کە کەسێک ئێرەیی بە ژیانی کۆیلەیەک بەرێت نیشاندەر و بەڵگەیەکە کە بزانین ئەوانە چەندە ژیانێکی خراپ دەژین. بەڵام ئەمە شتێکە گرنگی هەبوونی دڵنایی و بە ئاگابوون بەرز دەکاتەوە؛ دو کێشەی هەرە گەورەی ڤلادیمیر و ئێستراگۆن لەم دو پەردە شانۆیەدا.\nئاگایی و دڵنیایی دەلیلی بەختەوەری لوکی‌ن، ئەو پێویست ناکات مەراقی ئەوەی هەبێت کە دەبێ چی بکات، کەنگێ بیکات، ئایا پێویستە بیکات، ئاکامی ئەو کردەوە چی دەبێت، ئایا ئەو شادە یان نا. لوکی کەسێکی هەیە کە پێ دەڵێت چی بکات و کەی بیکات. ئەو دڵنیاییەکی لە پێناو پۆزۆ دا هەیە کە دی‌دی و گۆگۆ لە گۆدۆی دەخوازن و لە گۆدۆدا چاوەڕوانی دەکەن. ئەو لە بەرپرسیار بوون و ئازاری هەڵبژاردنەکان ڕزگاری هەیە.\nئەمە پەیوەندیەکەیە بە بەشی دڵنیاییەوە، لە ڕاستیدا لوکی بەتەواوی ئاگای لە پێگەی خۆی وەکو کۆیلەیەک هەیە. ئێستراگۆن و ڤلادیمیر کۆیلەی ئەو بیرو ڕایەن سەبارەت بە گۆدۆ، کە هەر ئەمە وادەکا نەتوانن ئەو شوێنە بە جێ بێڵن، بەڵام هێشتا خۆیان بە ڕزگار دەزانن. ئەوان ئەو خەیاڵە بە خۆیان دەبەخشن کە ئەوان بوونیان هەیە. چۆن دەکرێ لەو کۆیلایەتیە ڕزگاریان بێت و ئەو سنورە بشکێنن کاتێک تەنانەت دان بە بوونی ئەو بەند و بەربەستە نانێن؟ لانی کەم لوکی ئەو گورێسە لە دەوری ملیدا دەبینێت، ئێستراگۆن و ڤلادیمیر ئەوەش نابینن.\nهێشتا کێشەگەلێک بەرانبەر کۆیلەکەی پۆزۆ هەیە. بەر لە گشتی، لوکی تەنانەت ناتوانێت دڵنیا و بێگومان بێت کە پێگەی ئەو وەکو خزمەتکارێک، هەمیشەییە. لانی کەم دەبێ دڵگران بێت کە ڕۆژێک ئەو دۆخەی دەترازێت و لەدەستی ئەدات. گرنگتر ئەوەیە کە ئەگەر لوکی گومانێکیشی هەبێت، ناتوانێت هیچ بکات و دەسەڵاتێکی نیە. لوکی تەنیا کاتێک بۆی هەیە قسان بکات کە ئەمری پێ بکرێ، ئەمە هەڵسەنگێنن لە گەڵ ئەو شەپۆلە ناکۆتایە لە پرسیارەکانی ڤلادیمیر و ئێستراگۆن دا. لوکی بۆی نیە پرسیار کات. دەتوانین بڵێین ئازارەکانی ئەو خراپ ترین جۆری ئازارن لە بەر ئەوەی کە ئەشێ لە بێدەنگیدا ئازارەکانی بچێژێ.\nسەبارەت بە ناوەکەی گوتمان کە دو دێوی هەیە. ئێستا دەرکەوت لوکی هەم ناوێکی ئاساییە هەم واتایەکی پێچەوانەی هەیە، واتە ناوێکی دوودێوە.\nناتوانین باس لە لوکی بکەین و باسی وتارەکەی لە پەردەی یەکەمدا نەکەین. ئەمە تەنیا جارێکە لوکی لە شانۆنامەکەدا بدوێ. لە نیگای یەکەمدا، لوکی خەریکی چنینی پوچی لە سەر پوچیە. وتارەکەی پڕە لە ڕستەگەلێکی پچڕ پچڕ و بە جۆرێک سەیر کە بێ‌ئەوەی ئامانج و شێوازێکی گشتی هەبێت هەر دوبارە دەبێتەوە . دەتوانین ئەم بەشە وەکو بەشێکی بێ‌واتا لابەین.\nبە گوێرەی ئەو شتەی لە بێکێت دەیبینین، بەشێکی زۆر کەم لە شانۆنامەکەی لە سەر ڕێکەوتە. بەر لە هەر شتێک، بڕوانن بۆ ئەو ڕستەگەلە کە دەڵێی بە ڕێکەوت لوکی هەڵیان دەبژێرێت و دوبارەیان دەکاتەوە: “بە هۆکارگەلێکی نادیار” دە جار دەردەکەوێ. “کات پێمان دەڵێ” چوار جار دوبارە دەبێتەوە، و چوار جار ڕستەی “ئەو شتەی زۆرترە” دەبیستین. ڕستەگەلی “ڕاستیەکان ئەمانەنە”، “بێ گومان” و “وا بزانم” چەندەها جار دەوترێ.\nبیرۆکەگەلی کات، هەتا هەتایی بوون، گومان و لاسای کردنەوەیەکی هەڵە لە ڕاستی، دەبینرێن. ئەمە بێجگە لە بیرۆکە هەرە گرنگی دوبارەبونەوە و پوچییە. لە تێڕوانینمان بۆ کەسایەتی گۆدۆ گوتمان کە لوکی لەم وتارەدا دەرئەنجامی هەرە گرنگی شانۆنامەکە ڕوون دەکاتەوە، بەڵام ئەوە باسێکی دیکەیە.\nئەوەی کە لوکی بە زمانێکی ناڕون و زانایانە دەدوێ بابەتێکە لە فێڵ کردن و خەڵەتاندن، ئەو وەکو دەسەڵاتدار و زانایەک دەدوێ بەڵام لە ڕاستیدا بێبەهرەیە لە هەموی ئەو سیفەتانە. ڕەنگە بێکێت ویستبێتی گاڵتە بە زاراوەو پەیڤینی ئەکادیمیانە بکات کە زۆربەی زانایان بە کاریان دەهێنا. ئەمە شرۆڤەیەکی ڕوون و بەهێزە کە چاوەڕوانی گۆدۆ بەرهەمێکی شانۆییە نەک وتارێکی فەلسەفی.\nشیعرەکانی خەلیل جوبران سەبارەت بە منداڵان


هێزەکانی عێراق دەگەنە قەراغ عەننە\nحەوت گوندی دەوروبەری عەننە گیراونەتەوە لە رێکخراوی "دەوڵەتی ئیسلامی" (داعش) لە 24 کاتژمێردا لە دەستپێکی هێرشەکەوە بۆ گرتنەوەی ئەو شارۆچکەیەی پارێزگای ئەنبار، فەرماندەیی ئۆپەراسیۆنە هاوبەشەکان چوارشەممە (20 ئەیلول) رایگەیاند.\nراشیگەیاند كه ئێستا هێزەکانی عێراق گەیشتوونەتە قەراغ عەننە.\nوتوبێژی فەرماندەییەکە، عەمید یەحیا رەسوڵ، بە دیارونای وت: "هێزەکانی عێراق گوندەکانی مەسیلە، نوور، دانکییە، تەحمانییە، عەنایین، عوبێد و سەعدیان لە دەوروبەری عەننە ئازادکردووە و پێشتریش گەیشتوونەتە قەراغ گەڕەکی شیشان و حەی سناعە کە گەڕەکە یەکەمەکانی عەننەن."\nوتیشی: "ئەندامانی گروپە تیرۆرستیەکە پاشەکشەدەکەن هەرکاتێك ئێمە رووبەڕوویان دەبینەوە و ورەیان زۆر نزمە."\nهەروەها وتی: "هیوادارین هێڵی بەرگری یەکەمیان بشکێنین لە قەراغ شارۆچکەکە لە چەند کاتژمێری داهاتودا." ئاماژەشیدا به‌وه‌ی داعش زیانی قورسی به‌رکەوتووە لە شەڕی زەمینی و هێرشی ئاسمانیدا لەلایەن فڕۆکە جەنگیەکانی هاوپەیمانی نێودەوڵەتیه‌وه.\n40 چەکداری داعش لە شەڕەکانی نزیك فەلوجەدا کوژران


لایەنگرانی حەشدی شەعبی داوای گۆڕینی ناوی فڕۆکەخانەی بەغدا دەکەن\n2020-01-06 [12:46 PM]\nسەرۆکی لیژنەی شەهیدان و قوربانیا و زیندانیانی سیاسی لەئەنجومەنی نوێنەرانی عێراق کە لە حەشدی شەعبی نزیکە داوای گۆڕنی ناوی فڕۆکەخانەی بەغدا دەکات.\nسەرۆکی ئەم لیژنەیە داوا دەکاتی ناوی فرۆکەخانەکە لە "فڕۆکەخانەی بەغدا"وە بۆ "فڕۆکەخانەی ئەبومەهدی موهەندیس" بگۆڕدرێت.\nلیژنەی ناوبراو لەم‌بارەیەوە نووسراوێکی فەرمیی ئاراستەی سەرۆ‌ک‌وەزیرانی کاربەڕێکەری عێراق کردووە.\nبەرەبەیانی هەینیی رابردوو لە هێرشێکی فرۆكەی بێ‌فڕۆکەوانی ئەمریکا بۆ سەرکاروانێکی حەشدی شەعبی لە نێوا شار و فڕۆکەخانەی بەغدا، قاسم سولەیمانی فەرماندەی لەشکری قودسی سوپای پاسدارانی ئیران و ئەبوومەهدی موهەندس جێگری سەرۆکی حەشدی شەعبی و دە کەس لە هاوڕێیانیان کوژران.\nدوای کورژانی ئەم فەرماندە سەربازییانە گرژێیەکانی نێوان ئێران و ئەمریکا زیاتر پەرەی سەند و گرژی و ئاڵۆزیش بە شێوەیەک کەوتە نێوان کۆتلەکانی دەستەڵاتی حکومەتی ناوەندیی عێراق کە مەجلیسی نوێنەران بە بەشداریی کۆتله شیعەکانی پرۆژەیاسایەکی بە مەبەستی دەرکردنی هێزەکانی ئەمریکا پەسند کرد. نوێنەرانی کورد و سوننەکان جگە لە سێ ئەندامی سوننە لە دانیشتنەکەی ئەنجومەنی نوێنەراندا بەشدارییان نەکردبوو.\nپاش پەسند کردنی ئەم پڕۆژە یاسایەش، دۆنالد ترەمپ سەرۆکی ویلایەتە یەکتگرتووەکانی ئەمریکا لە توییتێکدا داوای پارەی دامەزراندنی فڕۆکەخانەی سەربازی و هەڕەشەی گەمارۆی توندتر لە گەمارۆکانی سەر ئێرانی بۆ سەر عێراق کرد.\nئەم هەواڵە 601جار خوێندراوەتەوە


ئیسلامییه‌كان ده‌نگیان به پڕۆژه یاسای هه‌ڵپه‌ساردنی دامه‌زراوه‌ی سه‌رۆكایه‌تی هه‌رێم نه‌دا – basknet.org\nئیسلامییه‌كان ده‌نگیان به پڕۆژه یاسای هه‌ڵپه‌ساردنی دامه‌زراوه‌ی سه‌رۆكایه‌تی هه‌رێم نه‌دا\nپەرلەمانی کوردستان یاسای هەڵپەساردنی دامەزراوەی سەرۆکایەتیی هەرێمی کوردستانی پەسندکرد، کە لەلایەن پارتی و گۆڕانەوە دوو پڕۆژەیاسا بۆ ئەو پرسە پێشکەشکرابوون.\nبەپێی یاساکە، هەڵبژاردنی سەرۆکی هەرێمی کوردستان لەگەڵ هەڵبژاردنی خوولی پێنجەمی پەرلەمانی کوردستان ئەنجامنادرێت، کە بڕیارە 30ی ئەیلوولی ئەمساڵ بەڕێوەبچێت.\nلە ماددەی دووەمی یاساکەدا هاتووە، کارکردن بە یاسای دابەشکردنی دەسەڵاتەکانی سەرۆکی هەرێمی کوردستان ژمارە 2ی ساڵی 2017 بەردەوام دەبێت. هەروە دیوانی سەرۆکایەتیی هەرێمی کوردستان لە کار و ئەرکە دارایی و کارگێڕییەکانی بەردەوام دەبێت و لەژێر سەرپەرشتی ئەنجوومەنی وەزیران کارەکانی ئەنجامدەدات.\nلە ماددەی سێیەمی یاساکەدا هاتووە، پێویستە خوولی پێنجەمی پەرلەمانی کوردستان لەماوەی دوو وەرزی گرێدانی ساڵی یەکەمیدا لەژێر رۆشنایی پێوەرە گشتییە دەستوورییەکان بڕیار لەسەر چارەنووسی دامەزراوەی سەرۆکایەتیی هەرێمی کوردستان بدات.\nفراکسیۆنەکانی پارتی، گۆڕان و یەکێتی دەنگیان بە پڕۆژەیاساکە دا و بە زۆرینەی دەنگ کە 39 پەرلەمانتار بوو پەسندکرا، 15 پەرلەمانتاریش دژی بوون.\nفراکسیۆنەکانی یەکگرتووی ئیسلامی و کۆمەڵی ئیسلامی و بزووتنه‌وه‌ی ئیسلامی دەنگیان بە پڕۆژەیاساکە نەدا. یەکگرتوو داوادەکات پۆستی سەرۆکی هەرێمی کوردستان هەڵبوەشێتەوە. کۆمەڵیش داوایکرد هەڵبژاردنەکەی لەگەڵ هەڵبژاردنی پەرلەمانی کوردستان بەڕێوەبچێت.


كۆمه‌ڵه‌ی مافی مرۆڤی کوردستان » ڕاپۆڕتێک لە سیاسەتی هەڵاواردنی حکومەتی ئێران و تەرخان نەکردنی بووجە پێویست بۆ کوردستان\nتەرخان نەکردنی بووجەی ئاوەدان کردنەوە بۆ شارەکانی ڕۆژهەڵاتی کوردستان، سیمای شار، شەقامەکان، پارکەکان و پێداویستی و کەرەستەی خۆشگوزەرانی خەڵکی شێواندووە و ئەو بەشانە کۆن و سواون و لەهێندێکیان شوێنەوارێک لەم پێداویستیانە نەماوەتەوە.\nوەکوو نموونە کارناسی ئیدارەی گشتی ستانداردی پارێزگای کرماشان باسی داخرانی هەردوو شاری یاری (پردی وەلایەت و فانفار تاقەوسان) ی ئەم شارەی کردووە. ئەم دوو شاری یارییە نوێژەن نەکراونەتەوە،هەر بۆیە بە هۆی ستاندار نەبوونی کەلووپەلەکەی گونجاوی کار کردن،نین.\nلە شاری پولدوختەر ــیش هێشتا پارکێک بۆ خەڵک نوێژەن نەکراوەتەوە، چراغی پوور شارەوانی حکوومەت لەم شارە باسی پلانی ساز کردنی پارکێکی کردبوو لەم شارە،بەڵام تا ئێستە دەسپێشجەرییەک نەکراوە.\nبەرپرسی گشتی ستانداردی پارێرگای ســنە لە ووتووێژێک لە گەڵ دامەزراوەکانی هەواڵگری دەوڵەت باسی ڕێژەی هەرخواری بەراوەردی کەلووپەلی بیناسازی ئەم پارێرگایەی بە نیسبەتی ستانداردە دیاری کراوەکان کردووە.\nبەرپرسی گشتی پزیشکی یاسایی لە ئیلام ڕایگەیاندووە لە بەرچاو نەگرتنی هۆشدارەکانی پاراستن و ستانداردەکان و هەروەها کەمتەرخەمی لە کەڵک وەرگرتن لە کەلووپەلی گازی ڕدوواوی تایبەت بە ژەهراوی بوون و پڕوکان لە ڕێی گازی CO2 ی هەڵکشاندووە. مێهدی عەلیزادە ئاشکرای کردووە ؛ لە سەرەتای ساڵەوە تا ئێستە ۵ کەس لە پارێزگای ئیلام لە ڕێی گازی CO2 ژەهراوی بوون، لە کۆتاییدا مردوون.\nلە بابەتی دیکەیشەوە ئیدارەی ئەماکنی سەوڵاوا بە بیانووی هەبوونی کەلووپەلی دەرەکی و نایاسایی بوونیان، دەستی داوەتە پشکنینی دوکانی گوندنشینان لە هەورامان. بۆ وێنە کەلووپەلی دوکانی کەسێک بە ناوی ڕێبوار شەریفی خەڵکی گوندی دزڵی دەستی بەسەردا گیراوە و دوکاندارەکەشیان بەر لێدان و ئەشکەنجە داوە.\nتەرخان نەکردنی بووجە بۆ ئەو ناوچانەی کورد تێدا دەژین لە خۆراسانی شوماڵی ـیش کێشەی ناوەتەوە، سەرۆکی زانکۆی زانستی پزیشکی خۆراسانی شوماڵی باسی لە کەمی و نەبوونی ۶۰۰ قەرەوێڵەی نەخۆشخانە لەم پارێزگایە کردووە.\nشیاوی باسە کە ئەم پرسانەی ورووژێنران تەنیا چەند نموونەن لە دەیان بابەتی سیاسەتی هەڵاواردن و کولونیاگەرانەی حکوومەتی ئێران لە ڕۆژهەڵاتی کوردستانە.


دۆخی تەندروستیی چەنگیز قەدەم‌خێر لە پێنجەمین ڕۆژی مانگرتنیدا ناجێگیرە | KHRN\nماڵ هه‌واڵه‌کانئه‌شکه‌نجه\tدۆخی تەندروستیی چەنگیز قەدەم‌خێر لە پێنجەمین ڕۆژی مانگرتنیدا ناجێگیرە\nدۆخی تەندروستیی چەنگیز قەدەم‌خێر لە پێنجەمین ڕۆژی مانگرتنیدا ناجێگیرە\nبەگوێرەی زانیارییەکانی تۆڕی مافەکانی مرۆڤی کوردستان، “چەنگیز قەدەم‌خێر”، بەندکراوی سیاسیی کورد کە هەشتمەین ساڵ لە ماوەی سزای ٤٠ ساڵ بەندکرانەکەی لە بەندیخانەی شاری مەسجد سولەیمان تێپەڕدەکات، لە ڕۆژی ٢٠ی سەرماوەز / ١٢.١١ ەوە بەمەبەستی دەربڕینی ناڕەزایی بەرامبەر بە پێڕانەگەیشتنی پزیشکی دەستی داوەتە مانگرتن لە خواردن.\nسەرچاوەیەکی نزیک بە بنەماڵەی ئەو بەندکراوە سیاسییە بۆ تۆڕی مافەکانی مرۆڤی کوردستان دوا و گوتی: “گورچیلەی چەنگیز قەدەم‌خێر لە چەند ساڵی ڕابردووەوە چڵکی کردووە و لەم ماوەیەی ڕابردوودا تووشی خوێنەبربوون بووە. لەگەڵ ئەوەشدا بەرپرسانی بەندیخانەی مەسجد سولەیمان نە خۆیان هیچ هەنگاوێک بۆ چارەسەرییەکە دەنێن و نە مۆڵەتی چوونە دەرەوەی پێدەدەن بۆ ئەوەی بنەماڵەکەی بە دەرمانەکەی ڕابگەن”.\nئەو سەرچاوەیە زیادیشی کرد: “لەکاتی دەستبەسەرکردنی چەنگیزدا گولـلەیەک بەر گورچیلەی کەوتبوو و هەر ئەوەش بووە هۆی لەدەستدانی ئەو گورچییلەیەی. ئەو گولـلە تاوەکو ئێستا لە گورچیلەیدا ماوەتەوە و دەرنەهێنراوە”.\nبەگوێرەی ئەو سەرچاوەیە، ئەو بەندکراوە سیاسییە پاش مانگرتنەکەی گوازراوەتەوە بۆ ژوورە تاکەکەسییەکانی بەندیخانەی مەسجد سولەیمان و لەو کاتەوە هیچ پەیونەدییەکان بە بنەماڵەکەیوە نەکردووە.\nمحەمەد حسێن ڕەزایی کە لەگەڵ چەنگیز قەدەم‌خێڕ دەستبەسەرکرابوو و ئێستا دانیشتووی وڵاتی ئەڵمانیایە سەبارەت بە دۆسییەی ئەو بەندکراوە سیاسییەوە بۆ تۆڕی مافەکانی مرۆڤی کوردستان دوا و گوتی: “من، چەنگیز و سێ کەسی دیکە شەوی ١٣ی جۆزەردانی ١٣٩٠ / ٢٠١١.٠٦.٠٤ لەسەر پردێکی نزیک بە گوندی پاڵنگانی سەربە کامێران کەوتینی بۆسەی هێزەکانی گروپی ‘زەربەت’ی شارەکانی سەوڵئاوا و کامێرانەوە، شەڕ و تێکهەڵچوونێک لە نێوانماندا ڕوویدا، لە ئەنجامدا یەک لە هاوڕێکانمان گیانی لە دەستدا و ئەوانی دیکەسمان بریندار و پاش دەستبەسەرکراین”.\nناوبراو لە بەردەوامیدا گوتی: “پاش دەستبەسەرکران جیایان کردینەوە و بردیانین بۆ دەستبەسەرگەی شەهرام فەری ئیتلاعاتی سپای سنە. دواتر ئاگادار بووم کە گولـلەیەک بەر گورچیلەی چەنگیز کەوتووە، لەگەڵ ئەوەشدا نە لە کاتی لێکۆڵینەوەکاندا و نە دواتریش چارەسەریی پزیشکییان بۆ نەکرد. ئەو گولـلەیە هەر وا لە گورچیلەیدا مایەوە وایکرد ئەو گورچیلەیە بەتەواوی لەکار بکەوێت. دواتر هەموومانیان بەجیا بۆ دەستبەسەرگەی ئیدارەی ئیتلاعاتی سنە گواستەوە”.\nبەگوێرەی ئەو سەرچاوەیە، چەنگیز قەدەم‌خێڕ لە رێکەوتی ١٩ی ڕێبەندانی ١٣٩٠ / ٢٠١٢.٠٢.٠٨ لە دەستبەسەرگەی ئیدارەی ئیتلاعاتی سنەوە بۆ بەندیخانەی ناوەندی ئەو شارە گوازراوەتەوە. دانیشتنی دادگاکەشیان لە مانگی خەرمانانی ١٣٩١ / ٢٠١٢.٠٩ لە لقی یەکی دادگای شۆڕسی سنە بە سەرکایەتی دادوەر “حەسەن بابایی” بەڕێوەجووە.\nدادگای شۆڕشی سنە لە ئەنجامدا، چەنگیز قەدەم‌خێڕی بە تۆمەتی “دژایەتیکردنی خودا (محاربە) لەڕێگەی ئەندامبوونی کۆمەڵە” بە ٤٠ ساڵ بەندکران و دوورخرانەوە بۆ بەندیخانەی منەسجد سەلەیمان سزادا. سەرەڕای ئەوەی ئەو بەندکراوانە تانەیان لەو سزایە دا، بەڵام هەرگیز وەڵامی تانەکەیان نەدرایەوە. چەنگیز قەدەم‌خێڕ لە مانگی خاکەلێوەی ١٣٩٢دا / ٢٠١٣.٠٤ لە بەندیخانەی سنەوە بۆ بەندیخانەی مەسجد سولەیمان گوازرایەوە.\nچەنگیز قەدەم‌خێرمانگرتن له خواردنی به‌ندكراوی سیاسی كورد


بەڕێوەبەرى پێشووى دەزگاى هەواڵگریی مۆسادى ئیسرائیل زانیارى لەسەر پرۆسەیەکى نهێنى لە ناو تارانى پایتەختى ئێراندا ئاشکرا دەکات کە تێیدا دەستیان بەسەر ئەرشیفى ئەتۆمى ئێراندا گرتووە.\nیوسى کۆهین، بەڕێوەبەرى پێشووى مۆساد (11ى حوزەیرانى 2021) لە گفتوگۆیەکى تەلەفزیۆنیدا باسى لەوەکردووە، ساڵى 2018 پرۆسەیەکى نهێنییان لەناو تارانى پایتەختى ئێراندا ئەنجامداوە کە تێیدا ئەرشیفى ئەتۆمى ئێرانیان بەدەستهێناوە.\nڕوونیشیکردووەتەوە، بە بەدەستهێنانى ئەو ئەرشیفەکە پەیامێکی گرنیان بە ئێرانییەکان داوە و پێیان وتوون کە کە "دزەکراونەتە ناوتانەوە، دەتانبینین و سەردەمى سەگەکان کۆتاییان هات".\nلە مانگى نیسانى ساڵى 2018 بنیامین ناتانیاهۆ، سەرۆک وەزیرانى ئیسرائیل ئەوەى ئاشکرا کرد کە لە پرۆسەیەکى نهێنیدا ئەرشیفى ئەتۆمى ئێرانیان بەدەستهێناوە کە ئەو پرۆسەیە چەندین ئامانجى هەبووە کە تایبەت بووە بە لایەنى ئێرانییەوە.\nکۆهین لە بەشێکى ترى قسەکانیدا جەختی لەوەکردووەتەوە، ئەرشیفەکە لە بارەگایەکدا بووە لەناو تاراندا و نهێنییەکانى پرۆژەى ئەتۆمى ئێرانى تێدایە و بە ئەلکترۆنى کرا و نێردرا بۆ ئیسرائیل، تەنانەت پێش ئەوەى ئەندامانى مۆساد لەو تەلارەش بچنە دەرەوە کە ئەرشیفەکەى تێدا بوو.\nبەڕێوەبەرى پێشووى مۆساد وتوشیەتى، وڵاتەکەى پێشنیازى ئەوە بۆ زانایانى ئەتۆمى ئێران دەکات کە پیشەکەیان بگۆڕن، ئەگەر دەیانەوێت ژیانیان بپارێزن، تا ڕووداوى تیرۆرکردنى موحسین فەخرى زادە، زاناى ئەتۆمیی ئێرانى لەگەڵ ئەوانیشدا دووبارە نەبێتەوە.\nوردەکاریی کوژرانى ژنێک بەدەستى هاوسەرى پێشووى لەسلێمانى\n2021.06.08 - 15:59


بژاردەی کوردەکان: هیچ دۆستێک جگە لەکوێستانمان نییە و بەدڵنیایەوە ئیسرائیل دۆستمان نییە. - دیدبان حقوق بشر کردستان ایران\nبژاردەی کوردەکان: هیچ دۆستێک جگە لەکوێستانمان نییە و بەدڵنیایەوە ئیسرائیل دۆستمان نییە.\nخەڵکی کورد کە هاوزمانن و لەوڵاتەکانی ئێران، ئێراق، سوریا و تورکیا دەژین لەلایەن زۆرێک لە دەوڵاتنی ناوچەکەوە لەسەدەی هاوچەرخ بۆ نانەوەی ناسەقامگیری لەخۆڕهەڵاتی ناوەڕاست کەڵکیان لێوەرگیراوە. ئەمەش درێژەی هەیە؛ بەتایبەت دوای داگیرکردنی ئێراق لەلایەن ئەمریکا و داگیرکردنی ناوچەی باکووری رۆژهەڵاتی سوریا لەلایەن کوردانی سوریا، واتە یەپەگەی سەر بە پەکەکە سەیرە کە پەکەکە لەلایەن ئەمریکا و وڵاتانی ئەورووپاییەوە لەنێو لیستی تێرۆریستیدایە. بەڵام کوردانی دانیشتووی ئێراق، سوریا، ئێران و تورکیا وەک نەتەوەیەکی یەکگرتوو نابێت بناسرێن و چارەنووسی ئەم چوار گرووپە لەرێڕەوێکدا نییە و گرێدراوی وڵاتانی خۆیانن.\nلەگەڵ ئەمەش کە ململانێ بوونی هەیە کە هەموو خەڵکی کورد لە وڵاتێکدا پێکەوە بن و ئەمریکا یارمەتی ئەم خەونە دەدات. ئەم خەونە ناکەوێتە بواری کرداریەوە تەنانەت گەر ئەمریکاش بیەوێت دەوڵەتێکی سەربەخۆ بۆ کوردان دابمەزرێنیت و جۆگرافیای رۆژهەڵاتی ناوین بگۆڕێت، وڵاتانی ناوچەکە دەتوانن یەکبگرن و پێش لەمە بگرن. تەنانەت پەیوەندی کوردان لەگەڵ ئیسرائیل ناتوانێت پێگەی کوردان بگوڕێت. چ کاتێک کورد تێدەگەن کە لەئێستادا لەلایەن ئەمریکا و ئیسرائیلەوە بەکار دەهێندرێن و کوێستانەکان تەنیا دۆستیانن بەم واتایە کە دۆستی لەگەڵ ئیسرائیل هیچ کات ناتوانێت رێگای رزگارکردنیان بێت؟\nئاسایی بوونەوەی پەیوەندی وڵاتانی عەرەبی لەگەڵ ئیسرائیل بۆتە هۆی ئەوەی کە کوردەکان ناچار بن پەیوەندیان لەگەڵ ئیسرائیل بشارنەوە. مەسعوود بارزانی سەرۆکی کوردانی ئێراق دەڵێت کە ئەو دژی دانانی پەیوەندی سیاسی لەگەڵ ئیسرائیل نییە. لەگەڵ ئەمەش سیاسەتی دەرەکی ئێراق لەئەستۆی دەوڵەتی ناوەندیە کە دژی ئەمەتە. پارێزگا کوردنشینەکانش بەشێکن لەئێراق. هەروەها سەرکردی کوردانی ئێراقی دەبێت پەیوەندی باشی لەگەڵ وڵاتانی عەرەبی و ئێران و تورکیا بپارێزێت. ئەوان لەپێگەیەکدا نیین کە بیانەوێت پەیوەندی خۆیان لەگەڵ ئەم وڵاتانە بەهۆی ئاشکرابوونی پەیوەندی لەگەڵ ئیسرائیل بخەنە مەترسیەوە.\nبۆ ئەوەی کە دڵیان بەحالیان بسووتێتەوە لەلایەن وڵاتانی رۆژئاوایی – ئیسرائیل هەوڵ دەدەن کە پەیوەندیەکی سۆزداری لەنێوان کورد و جو پیشان بدەن کە هەر دوو هەرێم ستەمیان لێکراو و رووبەڕووی نایەکسانی بوونەتەوە. بەڵام ئیسرائیل خراپترین کۆمەڵکوژی، بێ ڕێزی لەساڵی 1947 ەوە لەدژی خەڵکی فەلەستین ئەنجام داوە. ئیسرائیل لەلایەن رێکخراوی نێودەوڵەتییەوە تاوانبارە بە ئەنجامدانی تاوانی شەڕ و دژە مرۆیی بەڵام درێژە بە ستەم و هێرشەکانی لەدژی وڵاتانی رۆژهەڵاتی ناوین دەدات. ئیسرائیل هێرشەکانی و تاوانە شەڕیەکانی لەلۆبنان و سوریا درێژە پێدەدات، ئێراق بوردمان دەکات، تێرۆری نایاسایی لەئێران و وڵاتانی دیکە ئەنجام دەدات و هەموو یاسا نێودەوڵەتییەکان پێشل دەکات.\nکوردەکان بۆ راکێشانی سەرنجی ئەمریکا دەیانەوێت لەگەڵ ئیسرائیل پەیوەندیان هەبێت، رەوتی جو لەدەوڵەتەکانی ئەمریکا دزەیەکی زۆر بەربڵاویان هەیە و هەموو راگەیاندنەکان بەڕێوە دەبەن. ئیسرائیل پاڵپشتی کوردان دەکات بۆ ئەوەی کە کورد بتوانن ناسەقامگیری لەوڵاتانی ناوچەکە بنێنەوە و چوونکە کورد بۆ ئیسرائیل بۆتە کەرەستەیەکی باش.\nهەرکات کوردان لەمێژووی دوور یا هاوچەڕخ لەدژی وڵاتانی بەرانبەر شۆڕشی ناسەرکەوتووانەیان هەبووە، لەسنوورە بێ پاسەوانەکانەوە دەڕۆنە وڵاتانی جیران و لەگەڵ ئەو وڵاتانە یەکدەگرن. لەئێستادا زۆربەی کوردان لەئێران، تورکیا، ئێراق و سوریادان. کاتێک کە داعش نێزیک بوو کۆبانێ داگیر بکات، یەمریکا دەورێکی گەورەی لەپێشگرتن لەبەرەوپێش چوونەکانیادا هەبوو. کوردانی سوریا دەورێکی گەورەیان لەپێشگرتن لەداعش لەشارەکانی نەبل و ئەلزەهرا هەبوو و لەبەرانبەردا سوپای سوریا و هاوپمانانی یارمەتی کوردانیان لە شێخ مەقسوودی حەلەب. کاتێک کە تورکیا هێرشی کردە سەر شارە کوردنشینەکەی عەفرین و داگیری کرد زۆرێک لە خەڵکی کورد لەنەبل و ئەلزەهرا حەسانەوە و مێوانداریان لێکرا. بەڵام پەیوەندی نێوان یەپەگە و سوریا گۆڕا؛ کاتێک کە ئەمریکا یەپەگەی هان دا کە شاری عەفرین رادەستی تورکیا بکات و نەوتی ئەم ناوچە دەبهێنێت و بیفرۆشێت بە سوریا و ئێراق و ئێران و رێگا نەدات کە بەرهەمە کشت و کاڵییەکانی ئەم ناوچە کوردنشینە کە زۆرن بنێرێت بۆ شوێنەکانی دیکەی سوریا.\nکوردانی سەر بە یەپەگە کە لەشارەکانی حەسەکێ، رەقا و دێرەزوور جێگیرن ئامادە بوون کە بۆ هێزەکانی ئەمریکی جاشایەتی بکەن؛ بە هیوای دامەزراندنی دەسەڵاتێکی سەربەخۆ بە نێوی رۆژئاوا؛ بەڵام تورکیا لەگەڵ ئەمریکا و ئەورووپا گرووپی یەپەگە و بەشی سوری پەکەکەی وەک گرووپی تێرۆریستی راگەیاند. بەڵام ئەمریکا و هەندیک لەوڵاتانی رۆژئاوایی بێ فەرمان/ رێگای رێکخراوی نێودەوڵەتی و یا سوپای خۆی لەسوریا جێگیر کردووە و بەم هۆیەوە وەکه هێزی داگیرکەر دەژمێردرێن. کوردانی یەپەگە پێیان باشە کە هێزە سەربازیەکانی ئەمریکا لەسوریا بۆ چەندمین ساڵ بمێننەوە کە رێگا بدات کوردەکان بەهێزتر بن و یا تەنانەت دەوڵەتی ناوەندی سوریا لاواز بکەن.\nبەرپرسان لە حەسەکێ وتی کە کوردانی یەپەگە پەیوەندیەکی گەرمی لەگەڵ ئەمریکا – ئیسرائیلدا هەیە. لەگەڵ ئەوەی کە ئەمریکا و مووسادی ئیسرائیل لەدەستگیری عەبدۆڵا ئۆجالان سەرکردەی پەکەکە لەساڵی 1999 لەکێنیا هاوکاری هەبوو. ئۆجالان مارکسیستی کۆنە بوو بەڵام پەکەکە هێمای داس و ترێشتەکەی لەسەر ئاڵاکەی لادا چوونکە پێی وابوو کە کمۆنیزم لەناوچووە و ئەمریکا هۆکاری پێشکەوتنە. رێگایان بە ئۆجالان دا تا لەچۆمی بەقا لەلۆبنان لەساڵی 1991 کەمپێک دابمەزرێنن و ئەم کەمپە ئاشکرا دژە سەهیۆنیستی و لەپاڵشتی تەواوی فەلەستیندا بوو. ئۆجالان دژی دامەزراندنی دەوڵەتێکی کوردی بوو و پێی وابوو کە ئەمە وەک سەهیۆنیستی دووەم دەبێت و لەم دەوڵەتە کوردیە لەدژی تورکیا و ئێران کەڵک وەردەگیردرێت. ئۆجالان وتی کە من هەوڵ دەدەم تا پێش لەمە بگرم. یەپەگەی سوریا و دەسەڵاتی هەرێمی کوردستان بەهەڵە پێیان وایە کە ئیسرائیل پردێکە بەرەو کوردستانی گەورەیە. پەیوەندی کوردان و ئیسرائیل لەساڵی 1930 کاتێک کە بۆیەکەمینجار سەرۆکی مووساد رێئۆبن شیلواخ هەنێردرا بۆ ئێراق و ناچە کوردنشینەکان وەک نوێنەری جوەکان. کوردستان رێگای یەهوودستان (خاکی یەهوودەکان درێژەی پێدەدا؛ لەگەڵ ئەمەش کورد و جو لەبواری نەتەوەیی لەعەرەب و ئێرانییەکان و تورکەکان جیاوازیان هەیە. کوردەکان بەتایبەت کوردانی ئێراق هاوپەیمانی سرووشتی ئیسرائیلن. پەیوەندی لەنێوان دوو گرووپ لەبواری مێژوویی، سیاسی و ئابووری بەربڵاوە.\nکوردانی یەهوودی کە کۆچیان کردووە بۆ ئیسرائیل لەنێوان ساڵەکانی 1940 و سەرەتاکانی 1950، وەک نوێنەری کوردانی ئێراق دەناسرێن و داوی یارمەتی دەکەن لەئیسرائیل. لەساڵەکانی 1960، کوردەکان یارمەتیان دا تا جوەکانی ئێراقی لەو وڵاتە دەرکەون. نێزیکەی 300 هەزار جوی کورد لەئیسرائیل دەژین. لەساڵی 1966، وەزیری بەرگری ئێراق کوردانی ئێراقی تاوانبار کرد بەوەی کە بەدوای دامەزراندنی ئیسرائیلێکی دووەمدان.\nلەساڵی 1963، سەرۆکی ئیسرائیل گڵدامایر 100 هەزار دۆلاری دا بەکوردان، رافایل ئیتۆن سەفەری بۆ کوردستان کرد. لەساڵانی 1968 و 1973 مستەفا بارزانی دووجار سەردانی ئیسرائیلی کرد تا لەگەڵ سەرۆک وەزیرانی ئەو کاتە لۆیی ئشکول و مایر دانوستاندن بکات. سەرۆک وەزیرانی ئیسرائیل مناخیم بگین دانی پێدانا کە ئیسرائیل هێزە سەربازیەکانی کوردی لەکوردستان و ئیسرائیل پەروەردە کردووە. لەکاتی شۆڕشی کوردان لەئێراق لەساڵانی 1965 تا 1975، ئیسرائیل چەکی بە کورد دا. مووسادیش لەناوچە کوێستانیە کوردنشینەکان لەدژی وڵاتانی ئێران، ئێراق، سوریا و تورکیا ئۆپراسیۆنی بەربڵاویان ئەنجام دا. لەساڵی 1975، ئەم پەیوەندیە دوای واژۆی رێکەوتنی ئەلجەزاری لەنێوان ئێران و ئێراق کۆتایی پێهات، ئەم رێکەوتنە بەرەزامەندی شای ئێران بوو و ئێران پەژراندنی کە رێگای ئیسرائیل بۆ ئێراق دابخات. لەساڵی 2013 کۆسرەت رەسوول عەلی لەلایەن دەسەڵاتی هەرێمی کوردستانەوە سەفەری کرد بۆ ئیسرائیل تا ستراتژی کشت و کاڵی ئیسرائیل ببینێت.\nلەژووەنی 2014. ئیسرائیل باری هەناردەکراوی نەوتی لەهەرێمی کوردستانی ئێراق کڕی بۆ ئەوەی کوردەکان بتوانن لەدژی داعش تێکۆشان بکەن و ئەمە یارمەتیەکی گەورە بوو بۆ دەوڵەتی کوردستان لەکاتی کێشە ئابووریەکان. لە مەی و ئاگۆستی 2015، ئیسرائیل 14 ملیۆن بەرمیل نەوت کە 77 لەسەدی پێداویستی ئیسرائیلە لەهەرێمی کوردستانەوە هاوردە کرا. ئەمە گرنگە کە سەرنج بدەین کە کوردستان بە پێچەوانەی حەزی دەسەڵاتی ناوەندی ئێراق نەوت بۆ ئیسرائیل هەناردە دەکات. لە 2017 ئیسرائیل تەنیا وڵاتێک بوو کە پاڵپشتی لەگشت پرسی بۆ سەربەخۆیی کوردستان کرد؛ تەنانەت لەگەڵ ئەوشدا کە ئەمریکا دژایەتی کرد. چەند رۆژ دوای تویتی ترەمپ لەبارەی دەرچوونی هێزەکانی ئەمریکا لەناوچە کوردنشینەکان سەرۆک وەزیری ئیسرائیل نتانیاهۆ پەیامی دا کە ئیسرائیل ئامادەیە یارمەتی خەڵکی بوێری کوردستان بدات. بەڵام کوردەکان لەسێ وڵات دان کە راشکاوانە لەدژی ئیسرائیلن، واتە ئێران، ئێراق و سوریا و وڵاتێک وەک تورکیاش پەیوەندیکەی باشی لەگەڵ ئیسرائیل نییە، ئابڵۆقە دراوە. لە 2019، زیپی هوتولی جێگری وەزیری دەرەوەی ئیسرائیل وتی کە ئێمە لەرێگای جیاوازەکانەوە یارمەتی کوردان دەدەین و رازین لەپێگەکەمان لەلای کوردان.\nپەیوەندی ئیسرائیل و کوردان بەس کاتێک دەتوانێت بۆ هەرێمی کوردستان بەرژەوەندی هەبێت کە ئەمریکا سوور بێت لەسەر دابەشکردنی خاکی ئێراق و سوریا. شتێک کە زوور دوورە رووبدات. بەڵام وادیارە کە پشتیوانی ئەمریکا لەکوردان هەمیشەیی بێت؛ بەهۆی ئەوەی کە ئێران و تورکیا بەخەستی لەدژی دەوڵەتی سەربەخۆی کوردستان چالاکن. تورکیا دەتوانیت هەنگاوی رژد هەڵبگریت و بەجێگای ناتۆ پەیوەندی خۆی لەگەڵ رووسیا بەهێزتر بکات وئەمە لەلایەن هیچ یەک لەدەوڵاتانی ئەمریکاوە ناپەژێندرێت. ئێرانیش دەتوانێت سنوورەکانی لەگەڵ هەرێمی کوردستان دابخات و لەلایەکی دیکەوە هێزەکانی ئاسایش ئێراق دەتوانن پارێزگاکانی باکووری خۆیان گەمارۆ بدەن، لەم رووداوەدا، ئیسرائیل و ئەمریکا توانی پاڵپشتی کردنی دەوڵەتی هەرێمی کوردستانیان نییە. عەبدۆڵا ئۆجالان جارێک وتی کە گۆڕینی هەڵسووکەوتی کلاسیکی کوردان لەشەق کردنی ئەتۆم ئاسانترە. خەونی کوردان هەمیشە وەک خەونێک دەمێنێتەوە، کورد بۆتە جاش و بەکارهێنانی لەلایەن هێزە دەرکیەکانەوە درێژەی هەیە. چ کات کورد دەزانێت کە رێگای چارەسەری کێشەکانی، هاوکاری و ئاشتیە لەگەڵ وڵاتانێکدا کەتێدا دەژین؟


جوانترین مەزارگەکانی جیهان\n14/11/2019 10:19 AM\nتەنها بەردێک و کێلێک ناتوانێ شکۆ و گەورەیی هەندێک لە کەسایەتییەکانی مێژوو بگێڕێتەوە. هەر بۆیه بەدەوری گۆڕەکەیاندا باڵەخانه دروستکراوە بۆ ئەوەی ئەم شکۆ و گەورەییه زیاتری رەنگدانەوە هەبێت. ئەم شوێنانه دواتر بۆ مەبەستی جۆراوجۆر کەڵکیان لێ وەرگیراوە. هەندێکیان بوونەتە پەرستگە و هەندێکیشان بوونەتە شوێنی گەشتیاری. هەڵبەت لە ئێستادا کەڵکی دووهەم زیاتر لەبەرچاوە . لە درێژەدا لەگەڵ هەندێک لەم شوێنانە ئاشنا ئەبین.\n1- تاج مەحەل، ئاگرا، هیند\nئەم مەزارگەیە لە ساڵی 1632 و به فەرمانی ئیمپڕاتۆری هیند بەدەوری گۆڕی هاوسەرەکەیدا واته "مومتاز مەحەل" دروستکرا. ئەم شوێنه بەشکۆیه کە یەکێک لە بەناوبانگترین مەزارگەکانی جیهانه لەتەنیشت رووباری "یامۆنا" و لە ئاگرای هیند بونیاد نراوە. شێوەی بیناسازی ئەم شوێنه مێژووییه هەموو ساڵێک سەرنجی هەزاران گەشتیار ڕادەکێشێت و ئەم بابەتە پاراستنی شوێنەکەی دژوار کردووە.\n3- مەزاررگەی ئیمپڕاتۆر کین، شی ئان، چین\nبونیادنانی ئەم بینایه لە ساڵی 208ـی بەر لە زایین کۆتایی پێ هاتووە. ئەم مەزارگەیه لە ساڵی 1970 دۆزرایەوە. دەگوترێ جووتیارێک لەکاتی هەڵکەندنی بیرێکی ئاودا ئەم شوێنەی دۆزیوەتەوە. لەم مەزارگەیه هەزاران سەرباز به دەوری گۆڕی ئیمپڕاتۆرەوە ئەبیندرێن بۆ ئەوەی پارێزگاری لە ئیمپڕاتۆر بکەن لە ژیانی دووهەمیدا. ئەم شوێنەش هاوشێوەی تاج مەحەل لە لیستەی میراتی کەلتووری یۆنسکۆدا تۆمارکراوە.\n3- هەرەمی جیزە، میسر\nیەکێک لە ناسراوترین مۆنۆمێنتە مێژووییەکانی جیهان هەرەمی گەورەی جیزەی میسرە. بەرزایی ئەم هەرەمە 146.5مەتر و مێژووەکەی ئەگەڕێتەوە بۆ 4000 ساڵ لەمەوبەر. لەسەرچۆنیەتی بونیادنانی ئەم هەرەمە قسه و باسێکی یەکجار زۆر دەکرێ. ئەو تەکەنەلۆجیای بۆ دروستکردنی ئەم باڵەخانە بەکارهاتووە تا ئێستاش مرۆڤی تووشی سەرسوڕمان کردووە. هەرەمی جیزه مەزاگەی فیرعەونی گەورەی میسر و هەرەمه بچووکەکان مەزارگەی هاوسەرەکانی فیرعەون و ئەندامانی بنەماڵەی پاشایەتین.


لە رەمەزاندا خواردنی خورما سوودی چییە؟\nپسپۆرانی بواری خواردن گەیشتوونەتە ئەو راستییەی خورما بە شێوەیەکی گشتی و بەتایبەتی بۆ رۆژوان چەندان سوودی هەیە:\nبەهێزكردنی تەندروستی كۆئەندامی هەرس: ریشاڵ پێویستە بۆ بەهێزكردنی تەندروستی قۆڵۆن و جوڵەی باشی ریخۆڵەكان، وه‌هه‌روه‌هاهاوكارە لەپاككردنەوەی كۆئەندامی هەرس و بوار دان بەقۆڵۆن بۆ كاركردن لەسەر ئەوپەڕی تواناو ئاست، لەگەڵ كەمكردنەوەی ئەگەری هەوكردنی قۆڵۆن و شێرپەنجەی قۆڵۆن و مایەسیری.\nبۆ بەهێزكردنی تەندروستی دڵ: ئەمەش ریشاڵی تێدایە بۆ دڵ باشە.\nخواردنی خورما سوودی هەیە بۆ دابەزینی ئاستی فشاری خوێن: توێژینەوەكان دەریانخستووە كە مەگنیسیۆم هاوكارە لەدابەزاندنی فشاری خوێن سەرباری ئەوە پۆتاسیۆمی تێدایە كە هاوكارە لەكاری دڵدا بەشێوەیەكی باش و دابەزاندنی پەستانی خوێن.\nخواردنی خورما دژە هەوكردنە: بەوپێیەی مەگنیسیۆمی تێدایە كەلەرێگەی زیادبوونی مەگنیسیۆمەوە ئاماژەكانی هەوكردن لەلەشدا نامێنێت.\nدابەزینی مەترسی تووشبوون بەسەكتەی مێشك: دوای هەڵسەنگاندنی حەوت توێژینەوە بۆ ماوەی (14) ساڵ، توێژەران بۆیان دەركەوتووە كەمەترسی سەكتەی مێشك بەرێژەی (%9) دادەبەزێنێت بۆ هەر (100) میلیگرام مەگنیسیۆم كە كەسێك رۆژانە خەرجی دەكات.\nئه‌م بابه‌ته 2274 جار خوێنراوه‌ته‌وه


چارەنووسی ڕابێرت لوویسۆن لە زیندانەکانی کۆماری ئیسلامیدا – کوردستان و کورد\nچارەنووسی ڕابێرت لوویسۆن لە زیندانەکانی کۆماری ئیسلامیدا\nبنەماڵەی ڕابێرت لوویسۆن، شارومەندی ئەمریکایی و پۆلیسی خانەنشینی ئێف بی ئای (FBI) ڕایانگەیاندووە کە ناوبراو لە زیندانەکانی کۆماری ئیسلامیدا گیانی لەدەستداوە.\nمانگی ڕەشەمەی ساڵی ١٣٨٥ـی هەتاوی، ڕابێرت لوویسۆن، شارومەندی ئەمریکایی و پۆلیسی پێشووی ناوەندی زانیاریی ئێف بی ئای ئەمریکا لە دوورگەی کیش بێسەروشوێن بوو. دواتر ئاشکرا بوو کە کۆماری ئیسلامی لە گرتووخانەکانیدا ناوبراوی دەسبەسەر کردووە.\nشایانی باسە کە دوای داواکارییەکەی ئەمریکا و بێدەنگیی کۆماری ئیسلامی، بنەماڵەی لوویسۆن لە لاپەڕەی فەیسبووکی سەخسیی خۆیاندا ڕایانگەیاندووە کە لوویسۆن لە زیندانەکانی کۆماری ئیسلامیدا کۆچی دوایی کردووە. دوناڵد ترامپ ئەو هەواڵەی قەبووڵ نەکردووە و دوای لە کۆماری ئیسلامی کردووە کە لوویسۆنی بە زیندووی ڕادەستی کۆماری ئیسلامی بکاتەوە. جێگەی ئاماژەیە کە هەواڵدەریی ئەسۆوشێیتێدپرێس ڕایگەیاندووە کە جەواد زەریف، وەزیری دەرەوەی ئێران، زانیارییەکانی کۆچی دوایی ئەو شارومەندە ئەمریکاییەی داوەتە ئەو هەواڵدەرییە.\nشایانی باسە کە دوای ئەوەیکە کۆماری ئیسلامی بە ڕفاندنی شارومەندێکی ئەمریکایی تۆمەتبار کرا، ئەمریکا چەندین جار داوای کرد کە ڕێژیمی کۆماری ئیسلامیی ئێران ئەو شارومەندە ئەمریکاییە ئازاد بکا بەڵام کۆماری ئیسلامی لوویسۆنی ئازاد نەکرد. هەر بۆیە دەولەتی ئەمریکا خەڵاتێکی ٢٠ میلیۆن دۆلاری تەرخانکردووە بۆ ئەو کەسەی کە بتوانێ ڕابێرت لوویسۆن بە زیندوویی ڕادەستی ئەمریکا بكاتەوە، کەچی بنەماڵەی ڕابێرت لوویسۆن ڕایانگەینادووە کە ناوبراو لە گرتووخانەکانی کۆماری ئیسلامیدا کۆچی دوایی کردووە.


زانکۆی سۆران - ئەوکەسانەی کە لەمێژووی ناوچەکەن\nكه‌سایه‌تییه مێژووییه كاریگه‌ره‌كانی ناوچه‌كه\nئه‌وه‌ی ئه‌مڕۆ به ده‌ڤه‌ری سۆران ده‌ناسرێ، به شێوه‌یه‌كی گشتی له میژووی كورددا، شوێن و پێگه‌یه‌كی مه‌زنی هه‌بووه، به جۆرێك كه خاوه‌نی كۆمه‌ڵێك كه‌سایه‌تی شوێندانه‌ر و كاریگه‌ر بووه و له ره‌وتی رووداوه سیاسی و كۆمه‌ڵایه‌تی و رۆشنبیرییه‌كاندا، زۆر ئه‌زموونی به‌رچاویان هێناونه‌ته كایه‌وه. له ریزی ئه‌و گرنگترین كه‌سایه‌تییانه‌دا، ده‌توانین ئاماژه به‌مانه‌ی خواره‌وه بكه‌ین:\nخانزادی سۆران یان خانزاده خاتوون، یه‌كێك له‌و ژنه كاریگه‌ر و به‌ده‌سه‌ڵاتانه‌ی ناو مێژووی كورده، كه له كۆتاییه‌كانی سه‌ده‌ی شانزه‌یه‌م تا چاره‌كی یه‌كه‌می سه‌ده‌ی حه‌ڤده‌یه‌م، دوای كوژرانی براكه‌ی له شاری به‌غداد، ده‌بێته میری میرنشینی سۆران. شوێنی سه‌ره‌كی مانه‌وه‌ی ئه‌و خاتوونه فه‌رمانڕه‌وایه له قه‌ڵای خانزاد بووه، كه ئێستا 22 كیلۆمه‌تر له ناوه‌ندی شاری هه‌ولێر دووره. ئه‌م خاتوونه كه میری میرنشینێكی گه‌وره‌ی ناوچه‌كه بووه، به چه‌ند ڕه‌وشتێكی باڵا به‌ناوبانگ بووه، له‌وانه: ئازایه‌تی و نه‌ترسی، سه‌رپه‌رشتیكردنی هه‌ڵمه‌ته سه‌ربازییه‌كان، سزادانی تاوانباران، گه‌ڕانی به شه‌وان بۆ ئاگاداربوون له باروودۆخی خه‌ڵك.\nئیبنوئادەمی روستایی باڵەک ناوی ته‌واوی محەممەد کوڕی ئادەم کوڕی عەبدوڵلا بووە و لە گوندی ڕوست ی ناوچه‌ی باڵەکایەتی، لە دەوروبەری ساڵی (1164ک– 1750ز) لەدایك بووە. باوكی زانایه‌كی ناسراوی سه‌رده‌می خۆی بووه. ئیجازه‌ی زانستیی لای محەمەدی کوڕی عەبدوڵا بایەزیدی وەرگرتووە، کە قوتابی عه‌للامه سیبغەتوڵای حەیدەری بووە. لەسەر داوای میر مستەفا بەگی کوڕی ئۆغز بەگی میری سۆران دەچێتە رواندزو دەرس دەداتە میر محەمەدی کوڕی كه ناسراو بووه بە (پاشای کۆرە). مامۆستای مه‌ولانا خالیدی نه‌قشبه‌ندی بووه و زۆر زانای ناسراوی كورد له‌به‌ر ده‌ستی خوێندوویانه.\nچەندین کتێبی لە بوارەکانی: (زانستی کەلام و مەنتیق و فەلەکناسی و هەندەسە و نەحو و سەرف و بەلاغە و میرات و عەروز و مێژوو و ئوسوڵی فیقهـ و عەقیدە و تەفسیر و ئامۆژگاری...)داناون، ئه‌مه جگه له‌وه‌ی كه شاعیریش بووه و دیوانی كوردی و فارسی لێ به‌جێماوه. ساڵی (1237 ک –1821یان ١٨٢٢ز) لە ناوچەی کۆنەخانانی نزیك گوندی دێڵزەی سەر بە قەزای چۆمان، کۆچی دوایی کردووە.\nمیر محه‌ممه‌د پاشای رواندز 1775-1838:\nله رۆژی 4ی ئاداری 1775 له شارۆچكه‌ی ڕواندز له دایكبووه. له ساڵانی نێوان 1813-1816 بۆته میری میرنشینی سۆران، دوای ئه‌وه‌ی باوكی له ساڵی 1816 وازی له كورسی ده‌سه‌ڵاتداریه‌تی میرنشینی سۆران هێناو له قه‌ڵای ئاكۆیان نیشته‌جێ بوو، میر محه‌ممه‌د پاشای ڕواندز كه كوڕی بوو، ده‌سه‌ڵاتی گرته‌ده‌ست. له‌ماوه‌ی ساڵه‌كانی1826-1834 به‌شێكی به‌رچاو له ناوچه‌كانی هه‌ولێر، بادینان،جه‌زیره، بۆتان، موسڵ، كۆیه و كه‌ركوك و سلێمانی خستنه‌ژێر ده‌ستی خۆیه‌وه. دوای ساڵی 1836 میرنشینی سۆران تووشی شكست ده‌بێت له به‌رانبه‌ر سوپای ده‌وڵه‌تی عوسمانی. سه‌رئه‌نجام میر محه‌ممه‌د پاشا بۆ گفتوگۆكردن ده‌رباره‌ی چه‌سپاندنی ئاشتی و ڕێككه‌وتن له‌گه‌ڵ ده‌وڵه‌تی عوسمانی، سه‌فه‌ری ئیستانبۆڵی كرد، به‌ڵام چاره‌نووسه‌كه‌ی به نادیاری مایه‌وه تا بڵاوبونه‌وه‌ی به‌ڵگه‌نامه‌كانی عوسمانی، كه‌وا له ڕۆژی 26ی كانوونی یه‌كه‌می 1838دا ناوی به مردوو هاتووه. كاره‌كانی میر محه‌ممه‌د: لێدانی سكه‌ی پاره به چه‌ندین قه‌باره‌ی جیاواز، بنیاتنانی پیشه‌سازی چه‌ك كه نزیكه‌ی 220 تۆپی دوورمه‌ودا و مامناوه‌ندی به‌رهه‌مهێنا(كه‌سایه‌تی هه‌ره دیاری ئه‌م بواره وه‌ستا ره‌جه‌ب بووه)، دابینكردنی ئاسایش و ئارامی و سزادانی تاوانباران، یه‌كخستنی ناوچه‌كانی سۆران و بادینان و هه‌ولێر و پشده‌ر و كۆیه و كه‌ركوك و بۆتان و جه‌زیره و موسڵ.\nبارزان و بارزانییه‌كان\nیه‌كێك له كاریگه‌رترین كاره‌كته‌ره‌كانی مێژووی سیاسی و كۆمه‌ڵایه‌تی كورد له سه‌ده‌ی بیسته‌م، ماڵباتی بارزانییه‌كانه، به جۆرێك كه به‌شێكی به‌رچاو له راپه‌ڕین و به‌رهه‌ڵستییه‌كانی كورد له باشووری كوردستان(ته‌نانه‌ت له رۆژهه‌ڵاتی كوردستانیش له سه‌رده‌می دامه‌زراندنی كۆماری كوردستان) له سه‌ده‌ی بیسته‌مدا، ئاویته‌ن به ناوی بارزانییه‌كان و كه‌سایه‌تییه كاریگه‌ره‌كانیان. له گرنگترینیان ده‌توانین ئاماژه به‌م كه‌سایه‌تییانه بكه‌ین:\nشێخ عه‌بدولسه‌لامی دووم (1882-1915)، كه سه‌ركردایه‌تی عه‌شیره‌تی بارزانییه‌كانی ده‌كرد و كه‌سایه‌تییه‌كی نیشتمانپه‌روه‌ر وكاریگه‌ر بوو. به‌ڵام له سه‌ره‌تای ده‌ستپێكی شه‌ڕی یه‌كه‌می جیهانی، به هۆی ئه‌وه‌ی كه ئاماده نه‌بوو بچێته پاڵ عوسمانییه‌كان، له سێداره‌درا.\nشێخ ئه‌حمه‌دی بارزان(1884-1969)، برای بچوكی شێخ عه‌بدولسه‌لامی دووه‌م و برای گه‌وره‌ی مه‌لا مسته‌فای بارزانی بووه. كه‌سایه‌تییه‌كی رۆحی تایبه‌ت بوو و كۆمه‌ڵێك نه‌ریتی جیاوازی هێنانه ناو ژیانی كۆمه‌ڵایه‌تییه‌وه. بۆ نموونه گرنگی به پاراستنی ژینگه دا و تا ئیستاش وه‌ك نه‌ریتێك له ناوچه‌ی بارزان ماوه‌ته‌وه و گرنگی پێده‌درێ و سیمایه‌كی تایبه‌ت و جیاوازی به سرووشتی ئه‌م ناوچه‌یه به‌خشیوه.\nمه‌لا مسته‌فای بارزانی(1903-1979)، كاریگه‌رترین سه‌ركرده‌ی سیاسی كورد بوو له سه‌ده‌ی بیسته‌م. هه‌ر له سه‌ره‌تای ژیانییه‌وه و ئه‌وكاته كه مه‌لۆتكه بووه، له‌گه‌ڵ دایكی له لایه‌ن عوسمانییه‌كانه‌وه به‌ندكراون و هه‌روه‌ها برا گه‌وره‌كه‌شی واته شێخ عه‌بدولسه‌لام، له به‌ر نه‌چوونه پاڵی عوسمانییه‌كان له‌سێداره‌درا. ئه‌مه جگه له‌وه‌ی له‌گه‌ڵ شێخ ئه‌حمه‌دی برا گه‌وره‌كه‌شی رۆڵێكی گه‌وره‌یان له بزاڤی كولتووری و سیاسی كورد هه‌بووه. دواتر له چله‌كاندا دژ به هێزه‌كانی حكومه‌تی ناوه‌ندی راده‌په‌ڕێ و سه‌ره‌ڕای به‌ده‌ستهێنانی هه‌ندێك سه‌ركه‌وتن، به‌ڵام دواجار ناچار ده‌كرێ بچێته خۆرهه‌ڵاتی كوردستان و له‌وێ له شاری مه‌هاباد پێشوازییان لێده‌كرێ و ئه‌وانیش به‌وپه‌ڕی تواناوه به‌شداری دامه‌زراندنی كۆماری كوردستان ده‌كه‌ن. هه‌ر له‌وێ ده‌بێته یه‌كێك له‌و چواركه‌سه‌ی كه نازناوی جه‌نه‌ڕاڵیان له لایه‌ن كۆماره‌وه پێده‌درێ. له 16ی ئابی 1946 پارتی دیمۆكراتی كوردستان داده‌مه‌زرێنێ. دوای هه‌ره‌سهێنانی كۆمار و پاش ئه‌وه‌ی بارزانییه‌كان به‌رگری باشیان كرد، به‌ڵام ناچار بوون به‌ره‌و رووسیا بڕۆن و ئه‌وه‌بوو دواجار به په‌ڕینه‌وه له ئاوی ئاراس، تا شۆڕشی 1958 له عێراق، له رووسیا مانه‌وه. دواتر گه‌ڕانه‌وه عێراق. پاش ئه‌وه‌ی كه كۆمه‌ڵێك كێشه له نێوان حكومه‌تی ناوه‌ندی عێراق و سه‌ركردایه‌تی كورد روویاندا و حكومه‌تی ناوه‌ندی ملی بۆ داواكانی خه‌ڵكی كوردستان نه‌دا، شۆڕشی ئه‌یلولی هه‌ڵگیرساند، كه گه‌وره‌ترین شۆڕشی سیاسی سه‌ده‌ی بیسته‌م بوو. دواتر له 11ی ئاداری 1970 بۆ یه‌كه‌مجار له میژوودا و له سایه‌ی شۆڕشی كوردستانه‌وه، حكومه‌تی ناوه‌ندی عێراق دانی به مافی ره‌وای كورددا نا. به‌ڵام دواتر به‌هۆی رێكه‌وتننامه‌ی نێوان حكومه‌تی عێراق و حكومه‌تی ئێران، كه به رێكه‌وتننامه‌ی ئه‌لجه‌زایر ناسراوه، حكومه‌تی عێراق له به‌ڵێنه‌كانی پاشگه‌زبووه‌وه و هێرشی بۆ سه‌ر كوردستان ده‌ستپێكرده‌وه و به‌مشێوه‌یه له ساڵی 1975 كۆتایی به شۆڕشی ئه‌یلول هێنرا. مه‌لا مسته‌فا بارزانی دواجار به هۆی نه‌خۆشییه‌وه له ساڵی 1979 له ویلایه‌ته یه‌كگرتووه‌كانی ئه‌مریكا، كۆچی دوایی كرد.\nــ جگه له‌م كه‌سایه‌تییه میژووییانه، كۆمه‌ڵێك كه‌سایه‌تی دیكه‌ش هه‌ن كه له ده‌ره‌وه‌ی ئه‌م ناوچه‌یه بوون، به‌ڵام شوین و كاریگه‌رییان له مێژووی كۆمه‌ڵایه‌تی و سیاسی ئه‌م ناوچه‌یه‌دا دیاره، كه ده‌توانین ئاماژه به‌مانه بكه‌ین:\nئارشیباڵد مێلن هاملتۆن، له 18ی ته‌شرینی دووه‌می 1898 له نیوزله‌ندا له‌دایكبووه و وه‌ك ئه‌ندازیارێكی مه‌ده‌نی، له ئێران و به‌ریتانیا و سه‌نگافوورا و عێراق و كوردستان كاری كردووه. ئه‌ندازیار و بنیاتنه‌ری ڕێگه‌ی هامڵتۆنه له ماوه‌ی 1928-1932 كه له كۆڕێ بۆ حاجی ئۆمه‌ران بووه. ئه‌مه‌ش به مه‌به‌ستی به‌ستنه‌وه‌ی كوردستان و عێراق به ده‌ریای قه‌زوین. دواتر ئه‌م ئه‌ندازیاره له ساڵی 1937 كتێبێكی به‌ناونیشانی (ڕێگه‌یه‌ك به‌ناو كوردستان دا) بلاوكرده‌وه. ناوبراو له ساڵی 1972 دا كۆچی دواییكردووه.\nحوسێن حوزنی موكریانی 1893-1947\nناوی حوسێن كوڕی سه‌ید عه‌بدولله‌تیف كوڕی شێخ ئیسماعیلی كوڕی شێخ له‌تیفی خه‌زانی یه. نازناوی: حوزنی، خدۆك، بێژه‌ن و داماو بووه. له مه‌هاباد له دایك بووه.\nیه‌كێكه له ناوه دیاره‌كانی بواری رۆشنبیری و سیاسی كۆمه‌ڵگه‌ی كوردییه. كاره‌كانی له بواری زمان و ئه‌ده‌ب و رۆژنامه‌گه‌ری و مێژوودا، خاوه‌نی گرنگییه‌كی زۆرن. له ساڵی 1925تا 1932له رواندز چاپخانه‌ی داناوه و گۆڤاری زاری كرمانجی ده‌ركردووه، كه تیكڕا 24 ژماره‌ی بڵاوكردووه‌ته‌وه.


سه‌ربازانی ئاشـتی پارێزی فه‌ره‌نسی ده‌گه‌نه لوبنان\nتیمێـكی شـاره‌زای هێزی فه‌ره‌نسی گه‌یشـتۆته لوبنان تاوه‌كو به‌شــداری بكه‌ن له هێزی ئاشـتی پارێزی سه‌ر به نه‌ته‌وه یه‌كگرتووه‌كان به درێـژایی سـنووری ئه‌و وڵاته له‌گه‌ڵ ئیسرائیلدا.\nژماره‌ی ئه‌و سه‌ربازانه كه ڕۆژی شه‌ممه گه‌یشـتنه به‌نده‌ری به‌یروت 200 سه‌رباز بوون. ئه‌و سه‌ربازانه هێزه نێونه‌ته‌وه‌ییه‌كان به‌هێز ده‌كه‌ن كه له كۆتایدا ژماره‌یان ده‌گاته 15 هه‌زار. هه‌روه‌ها فه‌ره‌نسـیـیه‌كان ماشـێنی سه‌ربازی و چه‌كیشـیان هێناوه كه موشه‌كی دژه فڕۆكه‌شی تێدایه.\nئه‌مه نیشـانه‌یه‌كه به‌وه‌ی فه‌ره‌نسـا یه‌كه‌م به‌شـداری سه‌ره‌كی له كاری ئاشـتی پارێزی نوێی نه‌ته‌وه یه‌كگرتووه‌كان له لوبنان ده‌كات. فه‌ره‌نسـا ڕێبه‌رایه‌تی كاره‌كه له ده‌ست ده‌گرێت و 2 هه‌زار سه‌ربازیش بڵاو ده‌كاته‌وه.\nگوته‌بێژی حكومه‌تی ئیسرائیلی، میری ئیسێن ده‌ڵێت گه‌یشـتنی هێزه نێوده‌وڵه‌تـیـیه‌كان ڕێـگه له به‌رده‌م ئیسرائیل خۆش ده‌كات له لوبنان بـكشـێـته‌وه.\nهه‌فته‌ی ڕابوردووش ئیسرائیل گه‌مارۆی له‌سه‌ر لوبنان هه‌ڵـگرت.\nله لایه‌كی دیكه‌وه پاكسـتانیش ڕایگه‌یاند كه ئه‌ندازیاری له‌شـكری بۆ لوبنان ده‌نێرێت تا به‌شـداری بكه‌ن له هه‌ڵـگرتنه‌وه‌ی مینه زه‌میـنیـیه‌كان. سه‌رۆك وه‌زیری پاكسـتانی شه‌وكه‌ت عه‌زیز گوتی لوبنان داوای هێزی كردووه بۆ پاكـكردنه‌وه‌ی مینه‌كان.\nله ئیتالیاش سه‌رۆك وه‌زیری ئه‌و وڵاته ڕایگه‌یاند كه سه‌رۆكی سوری به‌شـار ئه‌لئه‌سه‌د ڕازیـبووه به‌وه‌ی یه‌كێـتی ئه‌وروپا له‌سه‌ر سـنووری سوریا له‌گه‌ڵ لوبنان ڕۆڵ بـبینێت له یارمه‌تیدان له بنبڕكردنی ناردنی چه‌ك بۆ لوبنان. ڕۆمانۆ پـرۆدی گوتیشی له‌م ڕۆژانه‌ی دوایـیدا چه‌ند جارێـك قسه‌ی له‌گه‌ڵ سه‌رۆكی سوری كردووه.\nشـایانی باسه سوریا و ئێران پـشـتـگیری سه‌ره‌كی حزبوڵـڵان.


Psalm 92 KJV - زەبوورەکان 92 KSS | Biblica América Latina\nPsalm 92 KJV - زەبوورەکان 92 KSS\nزەبوورێک، گۆرانییەک بۆ ڕۆژی شەممە.\n1چاکە ستایشی یەزدان بکرێت،\nگۆرانی گوتن بۆ ناوت، ئەی هەرەبەرز،\n2 بەیانییان خۆشەویستی نەگۆڕت ڕابگەیەنرێت و\nدڵسۆزیت بە شەوان،\n3 بە قیسارەی دە ژێیی،\nبە ئاوازی ساز.\n4 چونکە ئەی یەزدان، بە کردارەکانت دڵخۆشت کردووم،\nهەلهەلە لێدەدەم بۆ کارەکانی دەستت.\n5 ئەی یەزدان، کردارەکانت چەندە مەزنە!\nبیرکردنەوەی تۆ چەندە قووڵە!\n6 مرۆڤی گێل ئەمە نازانێت،\nنەزانیش ئەمە تێناگات:\n7 هەرچەندە خراپەکاران وەک گیا بگەشێنەوە و\nهەموو بەدکاران چرۆ بکەن،\nبۆ هەتاهەتایە لەناودەچن.\n8 بەڵام ئەی یەزدان، تۆ هەمیشە بەرزیت.\n9 ئەی یەزدان، چونکە بێگومان دوژمنەکانت،\nبێگومان دوژمنەکانت دەفەوتێن و\nهەموو بەدکاران پەرتەوازە دەبن.\n10 بەڵام وەک گای کێوی بەهێز بووم،\nبە ڕۆنی گرانبەها چەور کرام.\n11 بە چاوی خۆم بەزینی دوژمنانم دەبینم،\nگوێم لە بەزینی ئەوانە دەبێت کە بە خراپە دژم هەستاون.\n12 ڕاستودروستان وەک دار خورما گەشە دەکەن،\nوەک ئورزی لوبنان گەشە دەکەن،\n13 لە ماڵی یەزدان ڕواون،\nلە حەوشەی ماڵەکەی خودامان گەشە دەکەن.\n14 بە پیریش هەر بەریان دەبێت،\nهەمیشە تەڕ و سەوزن،\n15 بۆ ئەوەی ڕابگەیەنن کە یەزدان ڕاستودروستە،\nتاشەبەردمە و خراپە لە ئەودا نییە.\nKSS : زەبوورەکان 92


خوێندکارانی بەشی زمانی عەرەبی (فێستیڤاڵی ماڵئاوایی) ئەنجام ده‌ده‌ن – کۆلێجی پەروەردەی بنەڕەتی\nکۆلێجی پەروەردەی بنەڕەتی - چالاکییەکان - خوێندکارانی بەشی زمانی عەرەبی (فێستیڤاڵی ماڵئاوایی) ئەنجام ده‌ده‌ن\nپاشنیوەڕۆی ڕۆژی چوارشەممە؛ ڕێکەوتی 2019/4/24 لە ھۆڵی دکتۆر مستەفا زەڵمی، بەچاودێری د. حسێن محمد صالح ڕاگری کۆلێژی پەروەردەی بنەڕەت و بەسەرپەرشتی مامۆستایانی بەشەکە ، خوێندکارانی بەشی زمانی عەرەبیی کۆلێژی پەروەردەی بنەڕەتی زانکۆی ھەڵەبجە، فێستیڤاڵی ماڵئاوایی (مھرجان التودیع) یان بۆ خوێندكارانی به‌شی زمانی عه‌ره‌بی ئه‌نجامدا\nفێستیڤاڵەکە چەندین بڕگە و بابەتی ھەمەچەشنی لەخۆگرتبوو، کە بەرنامەکانی لەلایەن ھەردوو خوێندکار: «دلیڤان فەریق» و «گەشتیار جەعفەر» ەوە پێشکەش کران. بڕگه‌ی یەکەمی فێستیڤاڵ؛ بە ساتێک وەستان بۆ گیانی پاکی شەھیدانی شاری ھەڵەبجە دەستی پێکرد و دواتر ڕاگری کۆلێژی پەروەردەی بنەڕەت چەند وتەیەکی پێشکەشکرد؛ کە تیایدا باسی لە ڕۆڵی خوێندکارانی بەشی زمانی عەرەبی کرد وەک مامۆستا لە ئایندەدا و ھەروەھا ھیوای سەرکەوتن و سەرفرازی بۆ سەرجەم خوێندکاران خواست. دواتر لەلایەن خوێندکار و ڕێکخەری فێستیڤاڵ «معین مەھدی» یەوە وتەیەک بەھەردوو زمانی عەرەبی و کوردی پێشکەشکرا و لەگەڵ باسی فشار و خۆشی و ناخۆشییەکانی چوار ساڵی خوێندن، ھیوای خواست کە لە داھاتوودا ھەڵەبجەیەکی جوانتر و زانکۆی ھەڵەبجەش بە ئەدایەکی باشتر ببیننەوە. لە پاشاندا؛ خوێندکاران بەزمانی عەرەبی پانێڵێکی زانستییان ئەنجامدا، لە پانێڵەکەدا سێ خوێندکاری بەشەکە کە بریتیبوون لە «دنیا ئازاد» و «حەیدەر مەحمود» و «سەنا ئەنوەر» دەربارەی بابەتی بەختەوەری (السعادة) گفتوگۆیان کرد و بیروڕا تایبەتەکانی خۆیانیان لە بارەی (مانای بەختەوەری) و ھەروەھا (پەیوەندی بەختەوەری بەپارەوە) دەربڕی. پاشان لەبڕگەی شیعر و مۆسیقادا، شیعرەکانی «کاروان نوری» شاعیر و سەدای سێتارەکەی «گۆران ھەڵەبجەیی» جۆش و خرۆشی تایبەتیان دایە فێستیڤاڵەکە. به‌شێكی فیستیڤاڵه‌كه پێشبڕکێیەکی زانستی و ھاوکات خەندەئامێزی (پرسیار و وەڵام) لەلایەن دوو تیم لە خوێندکارانی بەشەکەوە ئەنجامدرا و لەکۆتایی پێشبڕکێکەدا ھەردوو تیمی بەشداربوو خەڵات کران.\nپاش وەرگرتنی وچانێک؛ بەشی دووەمی فێستیڤاڵەکە بە سیمینارێکی مامۆستای بەشەکە «د. خالد محمد غریب» دەربارەی (ڕۆڵی نەرێنیی سیستەمی پەروەردە و خوێندن) دەستیپێکرد، کە ئاماژەیان بە کەلێنەکانی سیستەمی پەروەردە و فێرکردن کرد و ڕێگاچارەی گونجاو و واقیعییان بۆ خستەڕوو. دواتر لەلایەن چەند خوێندکارێکی بەشەکەوە، شانۆگەرییەک پێشکەشکرا، کە شانۆییەکی کۆمیدی و ڕەخنەیی بوو لەسەر کێشەی «دەقگرتن بە مەنھەجی دیاریکراو لەلایەن خوێندکار و مامۆستایانەوە» .\nبڕگه‌ی یاریی «ناسینەوەی وشەکان لەڕێی جووڵەی دەمەوە» لەلایەن دوو تیمی تر لە خوێندکارانەوە كه وه‌ك بڕگه‌یه‌كی دیكه‌ی فیستیڤاڵه‌كه ئەنجامدرا.\nشایەنی باسە لەم فێستیڤاڵەدا چەند ڤیدیۆیەکی ھاندان و ھیوابەخش، و گۆرانی و نمایش پەخشکران؛ کە سەرجەمیان لەلایەن خوێندکارانی بەشەکەوە کاری وەرگێڕان و ژێرنووسیان بۆ کرابوو. لەگەڵ ئەوەش کە ناوبڕی نێوان بڕگەکانی ئەم فێستیڤاڵە؛ بە پارچە مۆسیقا و گۆرانی عەرەبی و کوردی ئاوێزان کرابوو.\nلە کۆتا بڕگەشدا، خوێندکارانی قۆناغی چوارەم بە پارچەیەک ڤیدیۆ؛ تەماشای ئەرشیفی وێنە یادگارییەکانی ھەر چوار ساڵی خوێندنیان كردەوە .\nزانكۆی هەڵەبجە خەڵاتی ڕێزلێنان دەبەخشێتە بەشداربووانی خولی ژینگە دۆستی\nلیژنەی رۆشبیری زانكۆی هەڵەبجە وەرزی رۆشبیری زانكۆ ڕادەگەیەنێت\nخولی ژینگەیی لەزانکۆیی هەڵەبجە بەردەوامە\nبەشی ئینگلیزی زانکۆی هەڵەبجە پلەی یەکەم بەدەست دەهێنێت\nزانكۆى هه‌ڵه‌بجه سيمينارى ژينگه پارێزى له نێوان گوفتار و ڕه‌فتاردا ئه‌نجام ده‌دات\nهاوپۆله‌كان هاوپۆلێک دیاری بکه هەواڵ و ئاگادارییەکان ۆرکشۆپەکان


نرخى نەوت لە بازاڕەکانى جیهان بەرزبوونەوەى زیاترى بەخۆیەوە بینى و یەک بەرمیل نەوتى خاوى پرێنت بە زیاتر لە 75 دۆلار مامەڵەى پێوە دەکرێت.\nئاژانسەکانى جیهان (22ى حوزەیرانى 2021) بڵاویان کردەوە، نرخى نەوت لە بازاڕەکانى جیهان بەرزبوونەوەى بەخۆیەوە بینى بەجۆرێک یەک بەرمیل نەوتى خاوى پرێنت بە 75,7 دۆلار و یەک بەرمیل نەوتى خاوى ئەمەریکى بە 73,63 دۆلار مامەڵەى پێوە دەکرێت.\nبەرزبوونەوەکە لە کاتێکدایە کە بانکی وەبەرهێنانی ئەمەریکا پێشبینی دەکات نرخی بەرمیلێک نەوتی برێنت لەگەڵ هاتنی ساڵی 2022دا بگات بە 100 دۆلار.\nماڵپەڕی"ڕوسیا تودەی" (21ی حوزەیرانی 2021) بڵاویکردەوە "بانکی وەبەرهێنانی ئەمەریکا (بانک ئۆف ئەمەریکا) پێشبینی کردووە نرخی نەوت لەگەڵ سەرەتای ساڵی 2022دا بەرزبێتەوە بۆ 100 دۆلار".\nئاماژە بەوەش کراوە "شیکەرەوەکانی ئەو بانکە پێیانوایە، گەشەسەندنی کەرتی گواستنەوە و گەشتیاری وا دەکات خواست لەسەر سوتەمەنی زۆربێت بەو جۆرەش بەشێکی زۆر لەوڵاتانی جیهان پەنا دەبەن بۆ هاوردەکردنی زیاتری ئەو کاڵایە".\nبەگوێرەی ماڵپەڕە ڕوسییەکە "بانکە ئەمەریکییەکە پێشبینی ئەوەشی کردووە وڵاتانی بەرهەمهێنی نەوت (ئۆپیک پڵەس) بەردەوام بن لەپەیڕەویکردنی ڕێکارەکانی کەمکردنەوەی بەرهەمهێنانی نەوت و پابەندبوون بەو پشکەی کەڕێککەوتوون لەسەری".\nکەرکوک؛ فەرمانبەرانی كۆمپانیای نەوت خۆپیشاندانێكیان ئەنجام دا [وێنە]\n2021.07.05 - 11:40


پرۆژەیەکی وێنەی سێڵف …. کەمال عەبدوڵڵا | Denegkan\nHome بەشەکانی تر هەواڵ و ڕاگەیاندن هەواڵی هونەری و ئەدەبی پرۆژەیەکی وێنەی سێڵف …. کەمال عەبدوڵڵا\nپرۆژەیەکی وێنەی سێڵف …. کەمال عەبدوڵڵا\nPosted By: dengekanon: October 18, 2015 In: هەواڵی هونەری و ئەدەبیNo Comments\nئەم پڕۆژەیە، ڕاوەستان و هەڵوێستە کردنێکى تەنز ئامێزە لەو سەرۆکانەى کە ئێستادا و لەسەر ئاستى جیهان لێپرسراوێتیان لەسەر شانە وە هەر بڕیارێکى بەشێک لەوسەرکردانە ئەشێت ببێتە گۆڕینى چارەنوسى هەزاران مرۆڤى دى!!\nوروژاندنى ئەو بێدەنگیەیە کە زۆرێک لە سەرکردەکان بێدەنگن و وە بێدەنگیان بە جۆرێکە کە بوەتە جێگەى گومانى کۆمەڵگەى مرۆڤایەتى! جگە لە تەنها تەماشاکردنى ڕوداوە کارەساتبارەکان، هەندێکیان ئەم ڕووداوانە لە بەرژەوەندى خۆیان بەکاردێنن!!…ئایلان کوردى ئێستا بوەتە سیمبولى سەدان هەزار مرۆڤى ئاوارە و بێ ماڵ و ڕاکردو بە دواى ژیان و ئازادیدا! لە کۆى هەموو وێنەکاندا بونى هەیە!!\nکورتەیەک دەربارەی هونەرمەند:\n( کەمال عەبدوڵا). وە لە ویلایەتە یەکگرتوەکانى ئەمەریکا سەرقاڵى خوێندنى باڵام لە بوارى ( وێنە کێشان، گرافیک دیزاین، پرنت مەکینگ). وە هەروەها مامۆستاى یاریدەدەر لە زانکۆى بۆستن لە شارى بۆستن لە وڵاتى ئەمەریکا.\nبڕوانامەى دبلۆم و بەکالۆریۆسم لە بوارى هونەردا. وە ماوەى زیاتر لە هەژدە ساڵە سەرقاڵى کارى هونەریم.\nبەڕێزان هەر تێبینى و پرسیارێکتان هەبوو، تکایە ئاگادارم بکەنەوە.\nبۆ بینینی کارە هونەرێکان کلیکی ئەم لینکەی خوارەوە بکەن ….\nپارتی و تاكتیكی گەڕانەوە بۆ ڕێككەوتنامەی ستراتیژی\nماكیاڤیللیه‌ت و قۆناغی ڕزگاریخوازیی نیشتمانی\nهەڵبژاردەی شیعرەکانی جەلال بەرزنجی پاڵێوراوە بۆ خەڵاتی باشترین کتاب بۆ ساڵی ٢٠١٦


كاتێك ئێواره پیاو ده‌گه‌ڕێته‌وه بۆ ماڵه‌وه...\nئا: محه‌مه‌د جوتیار رِيَنماييكارى دةروونى\nبۆ په‌یوه‌ندی به ڕاوێژكاری خێزانی و توێژه‌ری كۆمه‌ڵایه‌تییه‌وه 07501178484\nكۆندۆم ته‌نیا بۆ نێره، یان مێ یش؟!!!\nنازانم مه‌به‌ستی تۆ له گێلێتی چیه، له‌وانه‌یه من ئه‌و گێلێتیه ناو بنێنێم له‌سه‌رخۆیی و هێمنی و فه‌قیری، له‌وانه‌یه زۆر\nژنان حه‌زیان له‌په‌له‌په‌ل نییه له كاتي هينه‌كه‌دا....\nهاوسه‌ره‌كه‌ت تۆی خۆش ئه‌وێ. ئه‌و هاوسه‌رانه‌ی كه ژنه‌كانیان توڕه ئه‌كه‌ن و دواتر داوای لێبوردان ئه‌كه‌ن. ئه‌مه ئه‌یانه‌وێ كاردانه‌وه‌ی ژن بزانن. ئه‌مه ئه‌كه‌وێته سه‌ر ژنه‌كه ئه‌گه‌ر ژن كه‌س و كاری باشی هه‌بێت و باوك و دایكی\nكۆرسی په‌روه‌رده‌یی شێوازی مامه‌ڵه‌كردن له‌گه‌ڵ نه‌وجه‌وان و هه‌رزه‌كاران...\nیه‌كه‌مجار كۆرسه‌كه بۆ ئێوه، دواتر بۆ كوڕو كچه تازه‌پێگه‌یشتوه‌كانتان...\nله‌سه‌ر خواستی دایكان و باوكانی به‌ڕێز (خانه‌ی ڕاوێژ و ڕێنمایی خێزانی) جارێكی تر كۆرسێكی دوو ڕۆژی بۆ دایكان و باوكان و خوازیارانی بواری\nپاساوی جیابوونه‌وه‌كانی نێوان ژن و مێرد\nپاساوی جیابوونه‌وه‌كانی نێوان ژن و مێرد، به‌شی هه‌ره زۆری ئه‌وه هۆكارانه نین كه ده‌چنه به‌رده‌م به‌رده‌م دادوه‌ر. هیچ كات پاساوی بڕیاردان بۆ جیابوونه‌وه‌ی ژن‌ومێرد ڕه‌زیلی نیه، چونكه ڕه‌زیلی بابه‌تێكی تایبه‌تی بچووكه و په‌یوه‌ندی به په‌روه‌ردی خێزانیه‌وه هه‌یه. هۆكاره‌كه دڵپیسیش نیه.\nعه‌لی وه‌ردی نووسینی: د.عەلی وەردی و: د.نەوزاد ئەحمەد\nلەراستیدا هاوسەرگیری وەك هەموو مەسەلەكانی تری\nبه‌شێكی زۆری ئه‌و ئازارانه‌ی كه ژنان به‌پیاوان ،پیاوانیش به‌ژنانیان ده‌ده‌ن، ڕیشه‌كه‌ی بێ ئاگایی و نه‌بونی یه‌كتر ناسینه\nوه‌رگێڕانی له فارسیه‌وه زریان مه‌حمود ماسته‌ر �\n.یه‌كێك له‌جیاوازییه‌كانی ژنان و پیاوان ئه‌وه‌یه‌كه‌پیاوان كاره‌كه‌یان له ئه‌وله‌ویه‌تی ژیانیاندایه، له‌كاتێكدا كه‌ژنان عیشق و ژیانی هاوبه‌ش له‌ئه‌وله‌ویه‌تدا داده‌نێن. سه‌رنجدانی ئه‌م جیاوازیانه‌و سه‌رنجدانی تایبه‌تمه‌ندییه‌كانی یه‌كتری، ده‌توانێت كاریگه‌رییه‌كی زۆری هه‌بێت له‌باشتربونی په‌یوه‌ندییه‌كانی هاوسه‌راندا. له‌هه‌مان كاتیشدا نه‌بونی سه‌رنج و لێكگه‌شتن ده‌توانێت بارێكی قورس\nبه‌ڕێزتان مامۆستا ئازاد؟\nئه‌م مناڵه‌م ته‌مه‌نی 14 ساڵه، زۆر بێگوێیه؟ خۆی پاكناكاته‌وه. ناچێت بۆ ده‌لاكخانه شێتبووم به‌ده‌ستیه‌وه. هه‌ر ئه‌بێت هاواركه‌م جا به گوێم ئه‌كا. سه‌عی ناكا؟\nبه‌خێر بێن. چۆنی گه‌نجه جوانه‌كه....\n+ با گه‌نجه جوانه‌كه‌مان بچێته باخچه‌كه، به‌ڕێزت له‌گه‌ڵ هاوسه‌رت بمێننه‌وه...\nئه‌توانن كارێكم بۆ بكه‌ن كه بگه‌ڕێمه‌وه بۆ لای مێرده‌كه‌م؟ یه‌ك منداڵم هه‌یه و ته‌ڵاق دراوم؟! وه‌ڵایی زۆر ناخۆشه خه‌ڵك پێم ئه‌ڵێن بێوه‌ژن؟ ئه‌گه‌ر ژنیشم به‌سه‌ر بێنێ ڕازیم؟\nوه‌ڵام، بۆچی ئه‌ته‌وێ بگه‌ڕێیته‌وه له كاتێكا ئه‌و تۆی ناوێ. شاڵا خوێنه‌وار نه‌بویتایه و قه‌لت به‌خێوكردایه... زانكۆت ته‌واو كردووه و هێشتا زۆربه‌ی كچان كه له ته‌مه‌نی تۆن شوویان نه‌كردووه. دوو پاروو نان هه‌ر ئه‌بێت بیخۆیت. من هانی كه‌س ناده‌م كه لانه‌ی\nکەسانێک هەن کاتێک نهێنیکیان لا باس دەکەیت ئەو قسە دەبێتە ناوسک ئێشەیان ئەگەر ئەو نهێنیە باس نەکەن\nژیار محمد توێژەری کۆمەڵایەتی ـــ سلێمانى\nزۆر جار بە پێی متمانە و هەڵە تێگەیشتن لە کەسی بەرامبەرت تەواوی نهێنی و قسەکانی دڵت بۆ کەسێک باس دەکەیت ئیتر تۆ بێ ئاگای لەوەی ئایا تا چەند ئەوکەسە توانای پاراستنی ئەو نهێنیەی هەیە ئایا دوای ئەو نهێنی و قسانەت\nله خزمه‌تان ده‌بین.....\nئێستا ده‌توانن سه‌ردانی خانه‌ی ڕاوێژكاری خێزانی بكه‌ن، ببورن كه ماوه‌یه‌كی زۆره ناتوانین ڕوو به‌ڕوو له‌گه‌ڵ ئه‌و به‌ڕێزانه‌ی خواستیان هه‌بووه بۆ بینینی ڕووبه‌ڕووبوو.\nهه‌ڵبه‌ت ئێمه له خزمه‌تانیان و پێش هاتن په‌یوه‌ندی به یه‌كێك له‌م دوو ژماره‌وه بكه‌ن.\nچاوتان ماچ ئه‌كه‌ین...\nبۆ بینینی كلیك بكه\nتازه زاواكان به‌هه‌ڵه و له‌ده‌می هاوڕێ و براده‌ره‌وه زانیاری نادروست وه‌رده‌گرن\nژماره 2 ی گۆڤاری خود\nماوه‌یه‌كه ده‌ستگیراندارم و دڵم ته‌نگه، نازانم بۆچی؟\nئه‌گه‌ر یه‌ك دوو ڕۆژ بێت ئاساییه. به‌ڵام ئه‌گه‌ر دڵته‌نگیه‌كه‌ت دوو هه‌فته‌ی خایاند، ئه‌وا ده‌بێت ڕێنماییه‌كانی ئێمه به هه‌ند وه‌رگری.\nله‌وانه‌یه ئه‌زموونی سه‌رنه‌كه‌وتنی سۆزداریت هه‌بێت و بیرت لای ئه‌و قله‌ی پیشووت بێت كه له ده‌ستت چووه. له‌وانه‌یه به\nکاریگەری کێشەکانی" دایک و باوک" لەسەر کەسێتی منداڵەکانیان.\nادریس نوری ماستەر لەدەروونناسی پەروەردەی تایبەت\nبەپێی توێژینەوەکان ئەو دایک باوکانەی\nڕاوێژكاری خێزانیت ده‌وێ؟\nتۆی دایك و باوك ده‌توانی له خانه‌ی ڕاوێژ و ڕێنمایی خێزانی ڕاوێژ به كه‌سانی شاره‌زا بكه‌یت ده‌رباره‌ی ڕه‌فتاری نائاسایی مناڵ‌و تازه‌پێگه‌یشتوه‌كه‌ت. ده‌رباره‌ی كێشه‌ی خێزانه‌كه‌ت، ده‌رباره‌ی كوڕ و كچه تازه پێگه‌یشتوه‌كه‌ت.\nـ ئه‌گه‌ر زانیت مناڵه‌كه‌ت جووڵه‌ی زۆره. یان تێكه‌ڵاوی مناڵان نابێت.


زانکۆی سۆران - وه‌رگێڕانى به‌هێز، داهێنان به‌رهه‌م دێنێت\nوه‌رگێڕانى به‌هێز، داهێنان به‌رهه‌م دێنێت\nبڵاوكراوەتەوە لە دوو شەممە, 07 نیسان 2014 15:04\n"زێبار عه‌زیز خان"، فه‌رمانبه‌رى به‌ڕێوه‌به‌رایه‌تى راگه‌یاندنى زانكۆى سۆران به وه‌رگێڕانى 19 كتێب بۆ سه‌ر زمانى كوردى، توانى له ریزى به‌هره‌مه‌ندانى كوردستاندا جێى خۆى بكاته‌وه و خه‌ڵاتى لاوى ساڵ له بوارى وه‌رگێڕاندا، به‌ده‌ست بێنێ\n"زێبار" له وه‌ڵامى چه‌ند پرسیارێكى ماڵپه‌ڕى "زانكۆى سۆران"دا، تیشكده‌خاته سه‌ر كارى وه‌رگێڕان و پێیوایه ئێستا له‌گه‌ڵ چه‌ند ساڵى رابردوو، پڕۆسه‌ى وه‌رگێڕان هه‌نگاوى گه‌وره‌ى ناوه‌و به‌رده‌وام كتێبى وه‌رگێڕدراو چاپده‌كرێت و كیتێبخانه‌ى كوردى زیاتر ده‌وڵه‌مه‌ند ده‌كرێت.\n*با له‌وه ده‌ست پێبكه‌ین چۆن بوو خۆت له‌گه‌ڵ وه‌رگێران گونجاند، چى واى لێكردیت كارى وه‌رگێران هه‌ڵبژێرى؟\n- هه‌وڵدان بوو بۆ ده‌رخستنى مه‌به‌ستى نووسه‌ر و گواستنه‌وه‌ى مه‌به‌ستى ده‌ق به شێوه‌یه‌كى ڕاست و دروست بۆ خوێنه‌ر. ئه‌وه‌ش كه وای لیكردم ئه‌م ڕێچكه‌یه بگرمه‌به‌ر خولیای ئاشناكردنى خۆم و خوێنه‌ر بوو به تێگه‌یشتن و ڕوانین له ده‌لاقه‌یه‌كى گه‌وره‌تره‌وه بۆ ده‌وروبه‌رو جیهان و شاره‌زابوون له دید و ڕه‌وت و كولتووره جیاوازه‌كان.\n* تا ئێستا هه‌وڵت نه‌داوه له بواره‌كانى فیكر وه‌ك ئه‌ده‌ب و هونه‌ر، وه‌رگێران بكه‌یت؟ -\nبه دڵنیاییه‌وه هه‌وڵمداوه، به تایبه‌ت له بوارى هزرو فیكردا، چونكه كێڵگه‌یه‌كى به پیته بۆ وه‌رگێڕان و كانیاوێكى به‌خوڕه بۆ خوێنه‌ران. هه‌روه‌ها هه‌وڵ ده‌ده‌م كاریش له‌سه‌ر بوارى هونه‌ر، ده‌كه‌م.\n*ئێستا ئاست و پێگه‌ى پڕۆسه‌ى وه‌رگێڕان چۆن ده‌بینیت له كوردستان؟ -\nشه‌پۆڵێكى به هێزى وه‌رگیڕان له ڕێدایه، به‌و هیوایه‌ى بتوانێ خزمه‌ت به خه‌ڵك و خاكمان بكات، له ڕووى چه‌ندێتییه‌وه پێم وابێت باشه، به‌ڵام له ڕووى چۆنیه‌تى و كواڵێتییه‌وه واى بۆ ده‌چم هێشتا ته‌واو پێگه‌یشتوو نه‌بێ، به‌ڵكو له ڕێگه‌ى به‌ره‌و پێگه‌یشتندایه. له هه‌مانكاتیشدا ئێـمه هه‌تا پڕۆسه‌یه‌كی به‌هێزى وه‌رگێڕانمان نه‌بێت، داهێناى گه‌وره‌ش كه‌مێك ئه‌سته‌م ده‌بێت\n. * ده‌زگاكانى وه‌رگێڕان و بڵاوكردنه‌وه تا چه‌ند له ئاستى پێویست دان له رووى بره‌ودان به پڕۆسه‌ى وه‌رگێڕان؟\n- له ئاستێكى زۆر باشدان، ئومێدم وایه ئامانجیان له‌مه ته‌نها قازانجى دارایی نه‌بێت، به‌ڵكو خزمه‌ت كردن بێ به بوارى زانستى و ئه‌كادیمیى و.. هتد. * ئێوه ده‌مێكه له بواره جیاجیاكاندا كارى وه‌رگێڕان ده‌كه‌ن و ژماره‌یه‌كى زۆرى كتێبتان وه‌رگێڕاوه‌ته‌وه سه‌ر زمانى دایك، به‌ڕاى ئێوه چ كایه‌یه‌ك گرنگه بۆ كورد كه پێویستى به وه‌رگێڕان بێت؟ - بواره‌كانى: هزرى، زانستى، ئه‌كادیمی و ئایینى. بۆ ئه‌وه‌ى تاكێكی هۆشمه‌ند دروست بێت و خاوه‌ن زانست و توانست بێت و ئه‌و توانایه‌ى هه‌بێت كه راستییه‌كان لێك جیا بكاته‌وه و هه‌موو شتێكى به نرخى راستى پێ نه‌درێت.\n* هه‌ندێك كه‌س كارى وه‌رگێڕان به تیم ده‌كات، ئایا پڕۆسه‌ى وه‌رگێران به كۆمه‌ڵ ته‌ندروستتره یان له چوارچێوه‌ى تاكه‌كه‌س؟ تۆ چۆن له‌م كاره ده‌ڕوانیت؟\n- پێم وایه هه‌ر دوو شێوه‌یان به‌رهه‌مدارن، به‌ڵام چ تاكه‌كه‌س یان ده‌سته بێ، ئه‌وا ده‌بێ شاره‌زایی ته‌واویان هه‌بێ له‌و بواره‌ى وه‌رگێڕانى تێدا ده‌كه‌ن، ئه‌گه‌ر هه‌وڵه‌كه به ده‌سته و كۆمه‌ڵ بێ ئه‌وا ده‌بێت هه‌وڵ بدرێت یه‌ك شێوازو ڕێباز په‌یڕه‌و بكه‌ن تا فڕه ده‌ستى له وه‌رگێڕدراوه‌كه‌دا ڕه‌نگ نه‌داته‌وه.\n* وه‌ك خۆشت ده‌زانیت كڕۆكى سه‌ره‌كى كارى وه‌رگیڕان بریتیه له ئه‌مانه‌ت. به‌بڕواى ئێوه وه‌رگێڕان تا چه‌ند ئه‌مانه‌تى له ده‌ستداوه؟ ئایا ئه‌گه‌ر ئه‌مانه‌ت له ده‌ست بدات كارێكى لێڵ نابێت؟ بۆچوونى ئێوه چییه؟ -\nبه داخه‌وه ئه‌مانه‌ت، تا ڕادده‌یه‌ك له كارى وه‌رگێڕاندا له ژێر هه‌ڕه‌شه‌دایه. بۆ نموونه كه‌سی وا هه‌یه به‌بێ مۆڵه‌تى نووسه‌ر ده‌قێك وه‌رده‌گێڕێت، یان له پارچه نووسینێكدا وشه یان ڕسته یاخود بڕگه‌یه‌ك كه لێی تێ ناگات په‌لى ده‌دات بێ ئه‌وه‌ى هه‌وڵى شرۆڤه‌كردنى بدات، كه ئه‌مه‌ش كارێكى مه‌ترسیداره.\n* ئیستا له بوارى وه‌رگێڕان چیتان له‌به‌ر ده‌ستدایه؟ -\nدوو كتێبم له‌به‌رده‌ستدان، كه ئه‌مانه‌ن: "نوێسازى هه‌ڵوێستى ئیسلامى: دكتۆر محه‌ممه‌د شه‌ریف ئه‌حمه‌د، توێژینه‌وه‌یه‌كى هزرى زۆر به پێزه) و (خودا: سه‌عید حه‌وا، توێژینه‌وه‌یه‌كى زانستییه".\n* وه‌كو وه‌رگێڕێك چ داواكارییه‌كتان هه‌یه؟\n- هیوادارم وه‌رگێڕان وه‌ك هه‌ر هونه‌رێكى دیكه بایه‌خى خۆی پێ بدرێت و بنرخێنرێت، چونكه هۆكارى پێشكه‌وتن و تێگه‌یشتن و پێگه‌یشتنى گه‌لانه، به‌و ئومێده‌ى ئه‌م دیمانه‌یه ببێته هه‌وێنى زیاتر گرنگى پێدانى زانكۆی سۆران و حكومه‌ت و ده‌زگا و دامه‌زراوه په‌یوه‌ندیداره‌كان به كارى وه‌رگێران و وه‌رگێڕه‌كان. ئه‌گه‌ر به مادده‌ش نه‌بێ ئه‌وا هه‌ر نه‌بێ با به نرخاندن و ڕێزو هاندان بێ\n. پڕۆفایل: -\nـ زێبار عه‌زیزخان مهاجیر\n- ساڵى 1989 له شارى سۆران له‌دایك بووه\nـ كارگێڕى كار په‌یمانگه‌ى سۆرانى ته‌واو كردووه\nـ19 كێبێى له عه‌ره‌بییه‌وه، وه‌رگێڕاوه‌ته‌وه سه‌ر زمانى كوردى\n- فه‌رمانبه‌ره له سه‌رۆكایه‌تى زانكۆى سۆران، به‌ڕێوه‌به‌رایه‌تى راگه‌یاندن\nچاوپێكه‌وتن: توانا ته‌ها\nوێنه: توانا ته‌ها\n/ له سه‌ردانێكدا بۆ مێرگه‌سوور، مژده‌ی كرانه‌وه‌ی فاكه‌ڵتییه‌كی زانكۆی سۆران درا به خه‌ڵكی ده‌ڤه‌ره‌كه


پێداگریی ئێران و تورکیا لەسەر پەرەی پەیوەندییە بانکییەکان - SAHAR KURDISH (Sorani)\nنیسان 18, 2019 19:38 Asia/Tehran\nسەرۆکی گشتیی بانکی ناوەندیی ئێران لەدیدار لەگەڵ باڵوێزی تورکیا لە تاران، خوازیاری پەرەی هاوکاریی نێوان بانکەکانی دوو وڵات بوو بەمەبەسی ئاسانکردنەوەی ڕەوتی چالاکییە بازرگانییەکان.\nبەپێی ڕاپۆری ئەمڕۆ پێنج شەممەی هەواڵدەریی ئیرنا، "عەبدولناسر هێممەتی" سەرۆکی گشتیی بانکی ناوەندیی ئێران لەو چاوپێکەوتنەدا هەروەها جەختی کرد لەسەر ئاسانکردنی پەیوەندییە بانکییەکان و نەهێشتنی کەندو کۆسپەکانی بەردەم پەیوەندییە ئابوریەکانی نێوان دوو وڵات.\nهێممەتی لەهەمان کاتدا وتی: سەرباری ئەوەی لەهەلومەرجی ئێستادا قەبارەی ئاڵووێرە بازرگانیەکانی نێوان دوو وڵات لەئاستێکی گونجاودایە، بەڵام تاران و ئانکارا هێشتا دوورن لە ئاستی سی ملیاردۆلار ئاڵووێری بازرگانی.\n"دریا ئورس" باڵوێزی تورکیا لە ئێرانیش لەو چاوپێکەوتنەدا، بەئاماژە بە ڕێککەوتنی سازندەی وەزیرانی دەرەوەی ئێران و تورکیا، خوازیاری بەکردەوەکرانی هەرچی خێراتری پەیوەندییە بازرگانییەکانی دوو وڵات.\nمحەممەد جەوادی زەریف، وەزیری دەرەوەی ئێران لە سەفەر بۆ تورکیا وێڕای دیدار لەگەڵ بەرپرسانی باڵای ئەو وڵاتە، لەبارەی پەیوەندییە دوو قۆڵییەکان، پرسە ناوچەیی و جیهانییەکان وتووێژی کرد.\nبەقسەی زەریف، سەرباری گەمارۆ سەپاندنەکانی ئەمریکا، ئێران وتورکیا لەمەڕپرسی جیاجیای وەک نرخنامەی تەرجیحی، وزە، کاروباری بانکی، کەڵک وەرگرتن لە پارەی هاوبەشی دوو وڵات و پێکهێنانی میکانیزمی ئینستێکس لە پەیوەندییە دوو قۆڵییەکان، هاوکاری یەکتر دەکەن.


00:09 - 19 October 2019\nهەنگاو: هاووڵاتییەکی خەڵکی پیرانشار کە حەفتەی ڕابردوو دوو برایشی لەکاتی کۆڵبەری بە تەقەی هێزەکانی سپای پاسداران کوژران، لەلایەن دەزگای دادوەریی ئێرانەوە حوکمی بەندکرانی بەسەردا سەپا.\nبەپێی ڕاپۆرتی گەیشتوو بە ڕێکخراوی مافی مرۆڤی هەنگاو، ڕۆژی پێنج شەممە ٢٥ی ڕەزبەری ٢٧١٩ (١٧ی ئۆکتۆبری ٢٠١٩)، هاووڵاتییەکی خەڵکی گوندی ”قەبری حوسێن“ سەر بە پیرانشار بە ناوی ”محەمەد مورادی“ کوڕی ئەحمەد لەلایەن لقی یەکەمی دادگای شۆڕشی ئورمیەوە حوکمی ٣٣ ساڵ بەندکرانی بە سەردا سەپا.\nسەرچاوەیەکی نزیک لە بنەماڵەی مورادی وێرای پشتڕاست کردنەوەی ئەو هەواڵە بە هەنگاوی ڕاگەیاند کە محەمەد لە هەبوونی مافی پارێزەر بێبەش بووە.\nمحەمەد مرادی کە شەش مانگ پێشمەرگەی حیزبی دێموکراتی کوردستانی ئێران (حدکا) بووە، مانگی خەرمانانی ٢٧١٧ (٢٠١٧) لەو حیزبە پاکانە حیسابی کردووە و چووەتەوە ئێران و ڕێکەوتی ١٥ی خەرمانان خۆی ڕادەستی هێزە ئەمنییەکان کردووە.\nبە وتەی سەرچاوەیەکی ئاگادار، هەرچەند محەمەد خۆی تەسلیم کردووە، بەڵام سپای پاسداران لە ڕێگای یەکێک لە ئەندامەکانی خۆیەوەی بە ناوی ”عەلی ئاتەش بەرگ“ پەروەندەیەکیان بۆ کردووەتەوە و وایان نیشان داوە کە محەمەد لەکاتێکدا ٣ چەکی پێ بووە دەستبەسەر کراوە.\nجێگای ئاماژەیە کە دوو برای محەمەد بە ناوەکانی ”عەبدوڕەحمان و سادق“ ڕۆژی دووشەممە لەکاتی کۆڵبەری بە تەقەی ڕاستەوخۆی هێزەکانی سپای پاسداران گیانیان لە دەست دا.